text:
Lant indaûr tal timp, la memorie e va a cemût che a jerin i orts dal vicinât e a chei dai barbis e dai cognossints dai paîs dongje. A jerin ducj biei e interessants, parcè che a vevin simpri alc di podê cjapâ sù, in cualsisedi stagjon.
UNE BIELECE RELATIVE_ La lôr bielece e jere dal dut relative, di fat a vevin, te maiorance dai câs, un aspiet disordenât par vie de mentalitât che lis plantis spontaniis che a vevin cualchi utilitât a vevin di jessi lassadis dulà che a jerin. Scuasi ducj i orts a jerin logâts parmìs dai mûrs des cjasis o des stalis (a misdì) cun chê di parâju dal aiar di tramontane e di gjoldi dal soreli che ur permeteve aes plantis di no murî intes lungjis glaçadis di Invier, dal sigûr plui crudis di chês di vuê. Par solit a jerin centâts cun spaltadis invidrignidis, cuntun aspiet cetant primitîf, che il lôr unic compit al jere chel di protezi i orts des scorsadis des bestiis di curtîl (cjavris, pioris…) che chê volte a vevin ducj. Chestis bestiis tantis voltis a jerin lassadis libaris a passon e duncje a talpassavin i orts che no jerin centâts.
I orts a jerin lavorâts a man cul ûs di svangjis e di forcjis resistentis e si coltave intierant grandis cuantitâts di ledan.
A OGNIDUN IL SO ORT_ Ogni famee e veve il so metodi par gjestî l’ort: cualchidun al faseve lis “jechis” (plets rialçâts dal nivel dal teren), altris a svangjavin interiis zonis e a segnavin dome il spazi par cjaminâ. I metodis a cambiavin daûr dal gjenar di teren che al jere tes nestris zonis (o glereôs o arzilôs). Tantis voltis i orts a podevin jessi comparâts pardabon a zardins botanics. Verduris stagjonâls no ‘ndi jerin tantis; a paronâ al jere il lidric di tai, che al jere su la taule 365 dîs al an, cuinçât cul ardiel o cuntun ûf dûr. Chest al jere il past di tantis fameis. Lant indevant cu la descrizion di chês altris culturis, al jere ca e là cualchi bâr di selino, di savôrs, di rucule, di ai, di cevolin, di piès, e cul passâ dai agns si à tacât a viodi ancje il puar e lis carotis. La pussibilitât di cjatâ semencis o plantutis gnovis e jere rare e e dipendeve dome de capacitât di intraprendence des feminis.
IL BARAT AL CREE NOVITÂTS_ L’unic metodi par procurâsi novitâts al jere chel di fâ scambis al marcjât. Ciertis voltis al marcjât si cjatavin lis cjargnelis che a vignivin jù e a scambiavin i lôr prodots cul sorc o cul gruessam, mai cui bêçs, par vie che chei pôcs che a jerin a coventavin par comprâ lis medisinis se cualchidun si fos inmalât. In gracie di chescj scambis, tai orts – in plui che lis ortaiis comuns – a tacarin ancje a comparî plantutis di cudumars, di pomodoros, di cavoçuts, di cocis e v.i. Da râr che in cierts orts si cjatassin veris e propriis novitâts, tant che la “patate dal emigrant” (sul gjenar eweli) e il rabarbar. Tantis personis però no cognossevin l’ûs e il consum di chestis gnovis culturis e duncje la lôr difusion e fo ancjemò plui lente.
Vie pal Istât, dopo vê cjapât sù forment e vuardi, si semenave il cincuantin, che al jere un gjenar di blave che e à un cicli culturâl di cincuante dîs. Tra un stoc e chel altri dal sorc, si semenavin vuainis, cocis, cavoçuts, brocui e verzis. Cussì si riduseve la superficie di ocupazion dal ort e i stocs di soreâl a furnivin un sostegn aes diviersis culturis. Duncje, dut si semenave o si riplantave in sens orizontâl, cussì che il sorc al ves une funzion di tutôr pai fasûi e pes vuainis, intant che – cun cheste tecniche – chês altris culturis si platavin dai predatôrs o dai laris, che chê volte no mancjavin dal sigûr. Cun di plui, meti lis plantutis jenfri il sorc al voleve dî protezilis dal soreli che al bat une vore tai mês di Lui e di Avost.
ORT BOTANIC_ Tornant ai orts, o disarès propit che si podevin calcolâ tant che “botanics”, par vie che lis plantis perpetuis a jerin une vore plui des verduris di stagjon e par vie che a vevin une grande impuartance. Al baste pensâ ae malve, al osmarin, al tim, ae mente e al fenoli salvadi. Di fat, si diseve che la plante e puartave il non cun se: in chest mût i lôr ûs a jerin simpri cognossûts. Par esempli, la malve e voleve dî di “mâl che al va”. Tra i varis ûs des jerbis aromatichis o rimarchi che: il fenoli salvadi si lu doprave pal mâl di panze, la malve e la camomile a zovavin une vore tant che calminis, la salvie e l’osmarin a coventavin par curâ lis malatiis respiratoriis e si lis meteve tes sgnapis che po dopo si davin ai fruts par curâ i viers. Lis fueis di altris plantis les dopravin cuintri lis scotaduris. Lis rosis però a coventavin par colorâ i orts, par decorâ lis stradutis des cjasis ma massime par puartâju tal cimitieri. I plui comuns a jerin lis sanmartinis (o crisantems), lis gjorgjinis (o daliis), i soldâts, lis margaritis, lis viludinis e cualchi garoful antîc scuasi discomparît in dì di vuê che ju clamavin “leirose tea”. A vevin pics une vore profumâts che si fasevin secjâ e che si metevin te blancjarie insieme ae lavande, ancje se cheste ca no jere tant doprade e cognossude.
I ARBUI E LIS POMIS_ Altre presince cetant impuartante ma ancje rare e jere chê dai pomârs. La pome plui comune e jere la ue grispine e lis trisculis ma nissun frut al podeve cjapâlis sù, almancul che nol fos stât dongje cualchi grant. Par discoragjâ i fruts ur disevin che jenfri lis trisculis al jere un madrac neri cu la creste rosse che se ti becave tu murivis dal moment! A ogni mût, in ducj i orts a jerin fiârs e sespârs, e cui che al veve la vît al veve ancje pierçolârs, cjariesâr e cocolârs. I miluçârs a jerin une vore rârs, e par chest si spietave cun ansie che lis feminis di Cjargne a rivassin a scambiâ la marcjanzie, par vie che dispès a puartavin jù ancje piruçs di chei che a jerin ducj neris par dentri ma bonons, e miluçs ros sugôs che mai. La ue no mancjave mai: chê merecane si le cjatave pardut, insieme cun chê di Bacò e Clinto. Dispès si le mangjave cu la polente; se no si le finive, si meteve a suiâ suntune grisiole sul cjast, par fâ pan dolç che, tantis voltis, al durave fintremai a Nadâl.
Pocjis fameis a vevin i cacos e i gnespui, privileç dai grancj proprietaris di tiere e di vignâi. Chei ca, tes lôr braidis, a cognossevin za pomis e verduris che a deventarin di ûs comun dome dopo de seconde vuere mondiâl. Tra chestis verduris, mi visi des patatis americanis, che a jerin plui dolcis, la spinaze che si le doprave dome pes gnocis par vie che a jerin une vore rârs chei che le metevin.
COGNOSSINCE ANTIGHE_ Ce che si à di vê indiment, al è che ancje se i orts a jerin piçui, lis feminis a cjapavin sù, tal lôr grimalon, de Sierade fin indenant inte Vierte, ancje dutis lis jerbis salvadiis, che indi cognossevin ben lis proprietâts terapeutichis. Par vê indiment cualchidune, o dîs la tale, il sclopit, il confenon e l’ardielut. Cui lôr grimâi plens, a tornavin a cjase contentis e siguris di preparâ mangjativis speciâls pes lôr fameis.
“BIODISINFESTAZION”_ In fin, si à propit di fevelâ dai insets che no jerin propit tancj e che si eliminavin cun metodis naturâi: par esempli, pes furmiis si meteve la cinise ator ator dai plets, pe coçate si metevin a fîl di tiere boçs cun dentri la bire (metodi che si dopre inmò vuê pai lacais); pai pedoi e pes ruiis si doprave il “solfato” (verderam) o il solfar. Tancj però, cuintri la tampieste e i insets che a ruvinavin lis culturis, si avodavin ai sconzûrs, ma a chest pont si trate di fede e no plui di tecnichis di coltivazion.
Nella Costantini e Manuela Quaglia
SPECIÂL – L’ort di une volte: une storie dal Friûl............
Lant indaûr tal timp, la memorie e va a cemût che a jerin i orts dal vicinât e a chei dai barbis e dai cognossints dai paîs dongje. A jerin ducj biei e interessants, parcè che a vevin simpri alc di podê cjapâ sù, in cualsisedi stagjon.


c: text/html

text:
Sêstu restade mâl par Sanremo? In gjenerâl, o dîs…
“No disarès che o soi restade mâl… ciertis dinamichis a son prevedibilis. La ocasion e je coventade par fâ cognossi la mê musiche, a difondi il fat che a son zovins che a riscjin proponint une cualitât difarente, pôc “sanremese”. Nol è sempliç cirî di proponi di fûr dai confins regjonâi une cjançon in lenghe minoritarie. Il furlan però al è une vore musicâl e al merte di jessi scoltât e cognossût”.
Cuant che tu mi âs fevelât dal to progjet, doi agns indaûr, tu mi parevis “dome” convinte. Cumò la convinzion si è trasformade in determinazion. Isal sucedût alc?
“O ai cjatât personis par strade che cun me a crodin ta chest progjet, investint parsore, e po ancje i riscuintris dal public e la poie di chei dal setôr. Zonte il fat che o soi cjargnele, e alore no ti sarà dificil di capî la mê determinazion!”
Mi soi inacuart che, fevelant di te, mi scjampe di dî “talent”. Ce isal par te il talent?
“Duncje, se o ai di dâ une definizion, o pensi che al sedi la capacitât di otignî un risultât cence sfuarçs e intune maniere otime. Tal cjamp musicâl specific, e je chê robe che e fâs meti dacuardi ducj i scoltadôrs tal judizi, e se tu lu incuintris, no tu puedis no fermâti a scoltâ parcè che ti rapìs. Al è un privileç di coltivâ e manifestâ cence gjelosie”.
Di subit tu mi âs domandât di scriviti cualchi test par furlan, che tra l’altri no je nancje la tô marilenghe. Ce si provial, “dentri” a cjantâ par furlan?
“Jo no ai intents ideologjics. Cjantâ par furlan nol significhe rivendicâ une partignince. O cjanti ta cheste lenghe parcè che mi plasin i siei suns e la sô musicalitât e parcè che o crôt che e sedi plui versatile dal talian (puar di peraulis cjonçadis e consonantichis). E je ritmiche e dentri di peraulis singulis e à concets profonts. Cjale Dentrifûr, par esempli: une melodie che e riclamave un ciert gjenar di sonoritât tes peraulis, che dome il furlan al varès podût sodisfâ. Par chel che al rivuarde il cjantâ tocs de tradizion furlane, ta chest câs ce che plui mi cjape dentri e je la voie di capî cemût che si doprave la vôs ta chê volte. Tantis melodiis a son plenis di vere bielece ancje se a son semplicis ma cuntun fuart podê evocatîf”.
Ta chescj doi agns tu ti sês svicinade a chel mignestron che e je la “musiche Furlane”. Ce ti parie?
“In dute sinceritât nol è che al sedi alc di particolâr che mi è jentrât tal cûr. Mi àn maraveât lis personis che a lavorin: tantis mi àn fat di vuide, sostegn e risultive di cognossince. A crodin pardabon in ce che a fasin: a vegnin fûr a clâr la autenticitât e la veretât dal lôr agjî, in ogni moment.
O viôt però masse dispès pocje cure, une sorte di pressapochisim, che se zontât a un ecès di autostime, al pues deventât sieradure. La modestie e je un recuisît fondamentât par incressisi, crodi di jessi za rivâts al siere la strade a gnovis pussibilitâts e aprendiments. Chest al gjenere pôc spirt di condivision, scjaipulis fatis di distancis e invidiis. In Friûl o riscuintri dificoltât a creâ grups di vore e a partecipâ ai events di chei altris… Mancul individualisim al rindarès pussibilis gnovis progjetualitâts origjinâls”.
Tu no tu cjantis e vonde, tu sês ancje composidore des tôs musichis. Duncje, la tô musiche e je une musiche rafinade, e je tantis robis insieme, no da ponts di riferiment. Me descrivistu tu?
“E je une musiche che e cres in continuazion… al è dificil dâi une classificazion precise. Jo o tachi a scrivi stant leade plui al sunôr che a lis peraulis. La ricercje su la espressivitât dai suns, che a fondin lis lidrîs in gjenars difarents, e devente il fîl condutôr. I tescj a deventin funzion di cheste ricercje.
Il risultât e je forsit une musiche “rafinade” come che tu disis tu, salacor mancul direte… cuissà. Il continuâ a “zuiâ”, esplorant pussibilitâts gnovis, al reste a la fonde dal nestri fâ musiche!”
Ca di pôc al vignarà fûr il to cd. Disimi dulà, cun cui, cuant e cemût.
“Il cd al varà tocs de tradizion furlane e tocs origjinâi sedi par furlan, sedi par talian, scrits di me adun cun altris autôrs (Marco Bianchi pes musichis, Stefano Montello pai tescj). Lu ai regjistrât pe plui part li di Marco Melchior de Groove Factory music Academy. E sarà une etichete di Milan a supuartâ il prodot e al significhe che un lavôr in lenghe minoritarie al è rivât tai cûrs di altris personis. Cuant che al sarà pront o fasarai un conciert di presentazion e po mi auguri di rivâ a sunâ ancje fûr di regjon. I musiciscj une vore brâfs che mi compagnin a son: Marco Bianchi ghitaris, Alessandro Turchet cuintribàs, Emanuel Donadelli batarie e percussions, Lucia Clonfero violins e Francesco Socal clarinets. Il cd al va adun cul progjet “Dentrifûr: musiche che o jeri, musiche che o soi”, sonoritâts dal Friûl de antichitât ae contemporaneitât, che o sin daûr a promovi cun concierts che o puartarìn tes scuelis. Une sorte di lezion-conciert che e passe pes tapis plui impuartantis dal cjant popolâr furlan, dal 400 fin vuê proponint a la fin cualchi gno toc origjinâl par furlan”.
___________________________________________
BIO_ELSA MARTIN. Cjantautore furlane, 27 agns, e studie li dal conservatori di musiche jazz di Claufurt e ta chel di Adrie (RO). E cjante in formazions musicâls jazz-blues. E je impegnade tal so progjet “Dentrifûr: musiche che o jeri, musiche che o soi” – sonoritâts dal Friûl de antighitât ae contemporaneitât”. E à cjantât tal “Festival jazz” des Canariis, e partecipât a: “Premio Bianca D’Aponte”, “Premi Friûl”, “Tra Musica e Parole”, “Suona la Poesia”, “Aie d’Italia”e “Sanremo Nuova generazione”, a la cunvigne dedicade a la diviersitât culturâl (Rome), rapresentant il Friûl. E à cjantât in direte su Rai2 te trasmission Rai.it.
____________________________________________
Stefano Montello
ATUALITÂT. Il furlan al merte di jessi cjantât e cognossût............
Sêstu restade mâl par Sanremo? In gjenerâl, o dîs…

robotstxt: allowed

filter: keep


text:
Zenâr – PRIME PAGJINE. EDITORIÂL – Pai tiei fîs, sielç il furlan a scuele / E ancje Fedriga al dîs «Siôr sì» a Rome / PAGJINE 2 – Il furlan tant che dialet cence une tradizion leterarie. Biel mût di onorâ Pasolini! / (L)INT FURLANE. In Friûl no si rive dome vie mâr / PAGJINE 3 – INTERVISTE. «La cuistion furlane che e sedi tal centri des riformis istituzionâls» / PAGJINE 4 – IL DIRIT AL PAISAÇ. Paisaç, ben comun di difindi e rispietâ / A Basilian une mostre intal non dal morâr / PAGJINE 5 – IL DIRIT AL PAISAÇ. Il paisaç o sin nô / PAGJINE 6 – Il teatri furlan nol fevele avonde ai canais / Spazi ai spetacui in lenghe / PAGJINE 7 – INTERVISTE. «Furlan, strument di disvilup li che si à di invistî di plui» / PAGJINE 8 – L’avignî al è di vivi (ancje) par furlan / SLOVENIE. Guvier Šarec, al cres il gradiment de opinion publiche / AUSTRIE. Vonde plastiche, tacant dai sacuts / PAGJINE 9 – Di Sveto in Friûl. La vite juste di un fi de frontiere / Cungjò, mestri Canciani / PAGJINE 10 – MUSICHE. “Sfueâi”, antologjie in musiche de poesie furlane / I LIBRIS SIMPRI BOGNS. Lis sclesis di Contin, viers cu la fuarce des lidrîs e de condivision / FONDAZIONE FRIULI. Esperts in gjestion dal turisim Culturâl e dai events formâts cu la poie de Fondazione Friuli / PAGJINE 11 – BASTIANCONTRARIE. STORIE FURLANE AL FEMININ. Il vanzeli secont Marte / ZÂL PAR FURLAN. 1. Delit in vie del Lavôr / PAGJINE 12 – LIS PARABULIS DI PRE ANTONI. La glesie di Pocec / NO SON PERAULIS PAR VECJOS. Trap / CE FÂ? “Donald D.T. Live” ator pal Friûl //
*** I articui a son disponibii fracant sul titul. Buine leture.


text:
Oresin. Scultôr. Ancje restauradôr. Ma prin di dut, sperimentadôr curiôs. Inmagât dai materiâi, des lôr potenzialitâts, di cuant che, frutat, al à scomençât a zuiâ cui metai. Giovanni Sicuro al prove, al cîr, al cree zoiis semplicis, essenziâls tes lôr formis, midiant di tecnichis antighis, tant che il smalt a fûc, ma dopradis cuntun lengaç gnûf, moderni. Parimentri, al cree sculturis di savôr classic, ma inovativis tal stes timp.
Chel che al è impuartant pal artist furlan a son la ricercjie, la origjinalitât des formis e lis cumbinazions di tecnichis e materiâi. No il presi dai metai o des pieris doprâts. «La componente preziose e à lassât il puest a chê fantastiche, ae componente interiôr», al conte Sicuro. La preziositât dal toc e dipint, cussì, dal intervent dal autôr che al comuniche un messaç, une idee, il so mût di sintî la realtât e di rapresentâle. No dipint dal aur o dai diamants, che «a àn la cussience sporcje, parcè che – al dîs – a son fîs di vueris, violence, abûs», e, par chest, «o preferìs no doprâju».
Minto al lavore fûr di logjichis comerciâls. I siei braçâi, anei, spilis a son piçulis sculturis di meti intor, li che forme e colôr a fermin un pinsîr. «O tradûs te materie chel che o vîf e o viôt». L’oresin al è une vore atent al aspiet tecnic de zoie. Tes sôs formis no je convenience, dolcece, comoditâts o taronditâts: convenzions che l’artist al refude, risulte e elements distintîfs di un stîl codificât e ricognossibil. Par Minto la zoie no je dome un ornament che al à dentri une idee decorative. E je simbul di libertât, tal moment che si sfrancje di ogni regule e classicitât, superant cualsisei confin stilistic. «Tal fâ – al marche –, tu ti rindis cont che lis robis si puedin fâ». Sicuro al impastane formis gjeometrichis, cun spicis e cjantons. Atrat dal colôr, al cumbine cuarçs, lapislazzulos o ametistis cun arint o fier. Ossits e smalts a cjapin il puest dal plan slis. E i smalts a vegnin messedâts, cuets, brusâts, di mût di otignî efiets pitorics diferents par vie che colôr e texture a mudin. A nassin contrascj fuarts dulà che la imagjinazion e cjate corispondencis te percezion sensoriâl di ognidun. La piel e tocje chei smalts, dispès dentri dai anei, dai braçâi, no fûr tant che si doprin par solit. Semplicitât, colôr e fuarce dal dissen a pandin il debit e la amirazion tai confronts di Luciano Fabro, Giorgio Celiberti e Giuseppe Zigaina.
La ricercje di libertât si capìs ancje tes sculturis, cun dut che e je mediade des ideis dal comitent. Sicuro al à fat il monument in piere plasentine dedicât ai imigrâts a Flambri; l’altâr grant de glesie di Sant Andrât dal Cormôr in cjandit marmul di Carrara che al figure un agnul. Tal domo di Valvason al è un so tabernacul in oton, açâl e plachis di arint, fat in colaborazion cui artiscj Giorgio Celiberti e Giorgio Chiarcos. E, di pocjis setemanis, te capelute dal cimitieri di Morsan di Strade, si pues viodi la «puarte di lûs»: une sculture, scuasi gotiche, in marmul blanc, fier, veri e açâl inox li che si spiele la lûs naturâl che e jentre di cuatri barconuts, che e rapresente la puarte ideâl di coniunzion tra la dimension terene e chê ultraterene. Un progjet comissionât dal circul culturâl «Le risultive» e sostignût dal Comun di Cjasteons di Strade.
Vint a clâr che «o sin sclâfs e fîs de art taliane di cumò, che nus dete il ritmi, la direzion», Sicuro al sielç di lâ cuintricorint: «Jo o vîf il gno timp – al dîs – e o cîr di lavorâ in cuintripît». Vierzintsi al confront. «O soi braurôs di jessi furlan (lidrîs che e ven fûr ancje dal sorenon, ereditât dal nono, ndr), ma, di furlan, no vuei jessi ghetizât. La culture furlane no je alc di fâsi robâ, ma di dividi cun chei altris».
Erika Adami
ART-Â. Cence confins. Art cuintricorint e vierte al confront............
Oresin. Scultôr. Ancje restauradôr. Ma prin di dut, sperimentadôr curiôs. Inmagât dai materiâi, des lôr potenzialitâts, di cuant che, frutat, al à scomençât a zuiâ cui metai. Giovanni Sicuro al prove, al cîr, al cree zoiis semplicis, essenziâls tes lôr formis, midiant di tecnichis antighis, tant che il smalt a fûc, ma dopradis cuntun lengaç gnûf, moderni. Parimentri, al cree sculturis di savôr classic, ma inovativis tal stes timp.


text:
Fin ai 15 di Avrîl, te librarie Tarantola di Udin (intai siei oraris di viertidure), si podarà visitâ la mostre di ilustrazions di Moreno Tomasetig dal titul “GratitUdine”: un regâl che l’autôr al à volût fâ ae citât che i à dât acet di fantat, Udin juste apont, dal 1973 al 1983. Ricuarts e visions, tai 40 agns di ativitât grafiche di Tomasetig, che al piture un Udin che no si spietisi: traviersât di gondulis, dal incjant orientâl, sot aghe par vie dal riscjaldament globâl… «O ai sielt di mostrâ architeturis e personaçs che, in mûts diferents, a àn a ce fâ cun Udin – al sclarìs l’ilustradôr -, chel di une volte e chel che al vignarà». ❚
Redazion


text:
Il valôr dal pluralisim linguistic, il dirit di cognossi e doprâ plui lenghis e lis pussibilitâts di disvilup culturâl, democratic, sociâl e economic che a divegnin propit de cognossince e dal ûs des lenghis. Chê dai 26 di Setembar e je une zornade impuartantone pe Europe e pai siei citadins. Di passe dîs agns e je la Zornade europeane des lenghis e ogni an e je ocasion di iniziativis di promozion de diversitât linguistiche, de educazion plurilengâl e dal dirit ae lenghe e aes lenghis. Ancje chest an chê che e je une des ricorincis che a sclarissin miôr lis fondis de Europe «unide te diversitât» e vignarà memoreade cun tantis manifestazions ator par dut il continent.
Tal mês di Setembar a son ancje altris inovâi impuartants che a tocjin diversitât linguistiche e dirits. Une date clâf e je chê dai 11 di Setembar. In chê dì, un an indaûr, il Parlament european al faseve buine une gnove risoluzion pe garanzie dai dirits linguistics e pe promozion des lenghis minoritariis. Cun chel test, i eurodeputâts a marcavin la impuartance politiche, culturâl e socioeconomiche de diversitât linguistiche e de tutele des minorancis pe Europe e a sburtavin sei chei altris orghins de UE che i guviers dai Stâts a fâ cuintri aes pratichis di discriminazion linguistiche e di assimilazion e a meti in vore azions strategjichis che a tocjin istruzion, media, vite publiche e politichis culturâls. Tal 2012, simpri ai 11 di Setembar, chel stes Parlament european al veve fat buine une altre risoluzion dedicate ae istruzion e ae formazion là che si domandave ai vertiçs europeans e ai guviers statâi di investî di plui in chescj setôrs, cuntune atenzion specifiche pes competencis linguistichis e pes lenghis minoritariis, marcant che azions di cheste fate no son dome justis ma a deventin di grande convenience pal disvilup sociâl e economic.
Chê dai 11 di Setembar e je une date particolâr soredut in Catalogne, stant che e je la “Diada”, la fieste nazionâl. L’inovâl de sconfite di Barcelone dal 1714 al à cjapât sù significâts ancjemò plui impuartants tai ultins agns, inte suaze de gnove domande di autodeterminazion fate indenant di une part impuartante de societât catalane. Chest an, in spiete dal referendum pe indipendence dai 9 di Novembar, che Madrid nol ricognòs, la “Diada” e sarà la zornade dal “V 11”: l’intindiment al è chel di jemplâ di int par undis chilometris lis dôs stradis diagonâls di Barcelone – la Gran Via e la Diagonal, che si incrosin a forme di “v” – cun chê di marcâ la “volontat” di “votar” e di “victoria”, lant daûr de mobilitazion dal an passât, la “Via Catalana”. ❚
Marco Stolfo
FRIÛL EUROPE. Timp di Europe, di lenghis e di mobilitazions............
Il valôr dal pluralisim linguistic, il dirit di cognossi e doprâ plui lenghis e lis pussibilitâts di disvilup culturâl, democratic, sociâl e economic che a divegnin propit de cognossince e dal ûs des lenghis. Chê dai 26 di Setembar e je une zornade impuartantone pe Europe e pai siei citadins. Di passe dîs agns e je la Zornade europeane des lenghis e ogni an e je ocasion di iniziativis di promozion de diversitât linguistiche, de educazion plurilengâl e dal dirit ae lenghe e aes lenghis. Ancje chest an chê che e je une des ricorincis che a sclarissin miôr lis fondis de Europe «unide te diversitât» e vignarà memoreade cun tantis manifestazions ator par dut il continent.


text:
Ai 30 di avost a San Denêl, in ocasion de IV edizion de Fieste Ladine (viôt la fotogallery a pagj. 26, ndr), e je stade organizade une academie in ricuart e in onôr di pre Antoni Beline. Pe ocasion al è stât presentât il libri Siôr Santul, che pre Antoni al veve publicât te golaine Cjargnei cence dius ancjemò tal 1976, a pene prime dal taramot. Un libri golôs, esaurît in pôc timp, tant che dopo cualchi an e je stade stampade une gnove edizion buride fûr di La Nuova Base, tal 1983. Di gnûf esaurît, dopo 25 agns Glesie Furlane lu à presentât in tierce edizion.
Il test al è stât metût te grafie uficiâl rispietant però ancje l’autôr tal so scrivi cjargnel di chei agns. O vin zontadis fotos dai timps di siôr Santul che a mostrin l’ambient dal protagonist. Lis fotos nus es à furnidis cun tante cortesie e gjentilece dal so archivi il Circul Culturâl “La Dalbide” di Çurçuvint, che nô o ringraziìn pe disponibilitât furnide.
Siôr Santul: si trate di pagjinis splendidis che a mostrin dute la vivacitât e scletece, la passion pe int e une certe distance de curie che si le cjate tal protagonist, ma che e je ancje dal autôr. Sì parcè che pre Antoni al presente Siôr Santul, ma si cjatin dentri tancj elements autobiografics.
Lis ideis che a trasparin in cheste publicazion a son ideis che pre Antoni al puarte indenant cuntune coerence e une linearitât straordenariis par dut il so ministeri. Za tai prins agns di predi al à intuizions e inluminazions che cence nissune esitazion o dubi di sorte lu compagnaran par dute la sô vite di om, predi, mestri, scritôr.
I agns di plevan in Cjargne a son stâts i agns des sôs sieltis decisivis e definitivis. Come che al dîs intune Olme, rivât a Rualp e Val e Treli «… O soi tornât a nassi, bandonant struture, erudizion, programs preconfezionâts, ogni sience e fuarce clericâl, par fâmi ultin cui ultins e spartî lis lôr ricjecis e i lôr limits, che no jerin “secundum ordinem Melchisedek”. Par capî e jessi capît, par cressi e par judâ a cressi. E si pues tacâ cheste aventure dome se si jentre a contat di anime, in plene gratuitât e disponibilitât»
(Olmis vol. 2 pagj. 9).
Roman Michelotti
ATUALITÂT. Gnove edizion pal «Siôr Santul» di pre Toni Beline............
Ai 30 di avost a San Denêl, in ocasion de IV edizion de Fieste Ladine (viôt la fotogallery a pagj. 26, ndr), e je stade organizade une academie in ricuart e in onôr di pre Antoni Beline. Pe ocasion al è stât presentât il libri Siôr Santul, che pre Antoni al veve publicât te golaine Cjargnei cence dius ancjemò tal 1976, a pene prime dal taramot. Un libri golôs, esaurît in pôc timp, tant che dopo cualchi an e je stade stampade une gnove edizion buride fûr di La Nuova Base, tal 1983. Di gnûf esaurît, dopo 25 agns Glesie Furlane lu à presentât in tierce edizion.


text:
«Un timp lontan, cuant che o vevi sîs agns, intun libri su lis forestis di un timp lontan, intitulât ‘Storiis vivudis de nature’, o viodei un cetant biel dissen. Al veve piturât un sarpint boa che al gloteve un animâl. Ve chi la copie dal dissen».
Cussì e scomence cheste flabe imortâl, che ur plasone ai fruts e ju fâs ridi, ma che e inmaghe ancje i grancj e ju fâs pensâ. E je stade scrite intal 1943, ma buride fûr intal 1946, cuant che il so autôr al jere za muart, intal fonts dal mâr, dulà che al jere precipitât cul so avion, colpît in azion di vuere. Ancje il protagonist de conte al è un aviatôr che si cjate a pît intal desert dal Sahara, colpe di un vuast intal motôr dal avion. E li al cjate chest personaç maraveôs, piçul, cence difesis, plen di curiositât e di poesie. Il rapuart jenfri i doi al fâs vignî fûr temis tant che la amicizie, la fiducie, la riflession su lis robis che pardabon a contin inte vite.
E l’adult, obleât a scoltâ chel ninin di un frut, al scugne meti intun altri ordin lis sôs ideis, lis sôs prioritâts e visâsi de infanzie dismenteade.
Cheste no je la prime traduzion par furlan de opare mestre dal aviatôr francês. E je dai prins agns dal Novante chê dal grup Cjase pe Europe di Glemone e nol è di dismenteâ nancje Il princip bambin di Gianni Gregoricchio. Cheste vore di Manfredo e manten dute la finece e la clarece de lenghe e e rive a trasmeti la magjie dal origjinâl ancje se, cualchi volte, si cjape libertâts: par esempli, la frase «No si viodilu miôr che cul cûr» (il segret). «L’impuartant no si lu viôt cui voi», tradote in maniere leterâl e sarès «Si viôt ben dome cul cûr. L’ essenziâl al è invisibil pai voi». Frase che, in plui di jessi une piçule poesie, e dîs ancje une veretât pedagogjiche di grande impuartance, in cont des pluralitâts des inteligjencis.
Dut câs chest libri di une novantine di pagjinis, cu lis ilustrazions di Marco Gavagnin, al è un biel regâl pe leterature furlane. ❚
✒ Laurin Zuan Nardin
SIMPRI BOGNS. Antoine de Saint-Exupéry, Il Piçul Princip, tradusût di Albino Manfredo in lenghe furlane, Trevîs, 2015............
«Un timp lontan, cuant che o vevi sîs agns, intun libri su lis forestis di un timp lontan, intitulât ‘Storiis vivudis de nature’, o viodei un cetant biel dissen. Al veve piturât un sarpint boa che al gloteve un animâl. Ve chi la copie dal dissen».


text:
Tal cuartîr di Lent, tal centri di Maribor, denant de Cjase de Vît antighe (par sloven Hiša Stare trte) si pues inmò in dì di vuê viodi cressi la vît plui antighe tal mont. Cheste vît, de varietât “žametovka”, e à plui di 400 agns e – propit tant che vît plui antighe dal mont – e je adiriture tal Guinness dai primâts. Cheste vecje vît e je un pôc il simbul no dome de culture dal vin te citât di Maribor, ma ancje te regjon de Stirie slovene e in dute la Slovenie.
◆ La sô storie e je pardabon interessante. E fo plantade su la fin de Ete di Mieç, cuant che Maribor e jere assediade dai Turcs, e no je sorevivude dome ai combatiments sanganâts di chê volte: cun chê che te Ete di Mieç lis cjasis a jerin fatis di len e i cuvierts ancje di paie, e à resistût a cetancj fûcs. Mostrant di jessi une vore salde, plui indenant e je sorevivude adiriture ae filossare, un parasit de vît che al fâs tancj dams, e ai bombardaments dai aleâts, cundut che lis bombis a butarin jù une part de cjase de vît antighe.
◆ In dì di vuê, propit in cheste cjase, la vît antighe e à il sô museu, e lis vîts che si tain vie di chê antighe a cressin in cuasi ducj i continents e in cetantis bandis de Slovenie. Vie pal an, cheste vît e je ancje la protagoniste di plui events, tant che il Festival de Antighe vît (par sloven Festival Stare trte), il tai de Antighe vît (Rez Stare trte) e la Fieste di Sant Martin (Martinovanje).
◆ Propit cumò che par prevignî la gnove difusion de pandemie di Covid-19 si tornin a limitâ i spostaments des personis, al è cetant impuartant pensâ a ducj i leams tra il Friûl-Vignesie Julie e lis tieris che i son dongje.
◆ Tal mês di Març dal an passât al è stât inmaneât il 41n Tai de Vît antighe. Tant che ogni an, te suaze de manifestazion lis vîts taiadis vie di chê antighe a son ladis a plui ents de Slovenie e tal forest. Tra chei che a ’nd àn vude une tal 2020 e je ancje la Kmecˇka zveza, ven a stâi la associazion di categorie dai contadins de minorance slovene in Italie. Vinars ai 25 di Setembar, la vît taiade vie de vît plui antighe tal mont e à tacât a butâ fûr lidrîs a Prosecco-Prosek. Te suaze de fieste pai setante agns di ativitât e de assemble gjenerâl de Kmecˇka zveza e je stade plantade dongje Triest denant di rapresentants des istituzions talianis e slovenis. No je la prime volte che une vît che e ven di chê antighe di Maribor e rive chi di nô: cualchi an indaûr, par esempli, e à vût tant che destinazion ancje Cormons. ❚
La vît plui antighe si cjate a MariborLuciano Lister
Tal cuartîr di Lent, tal centri di Maribor, denant de Cjase de Vît antighe (par sloven Hiša Stare trte) si pues inmò in dì di vuê viodi cressi la vît plui antighe tal mont. Cheste vît, de varietât “žametovka”, e à plui di 400 agns e – propit tant che vît plui antighe dal mont – e je adiriture tal Guinness dai primâts. Cheste vecje vît e je un pôc il simbul no dome de culture dal vin te citât di Maribor, ma ancje te regjon de Stirie slovene e in dute la Slovenie.


text:
Vencò
Home Trois Troi Furlan Tierce tape Vencò
Cormons - Castelmonte
Località attraversate
Lis cjasis di chest paisut dal Cuei a son sparniçadis un pôc ca e un pôc là, la localitât e je cognossude pe sô vicinance al confin cu la Slovenie dulà che si rive in pôcs minûts midiant dal pas omonim.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
percors didatic pe scuele secondarie di prin grât
An scolastic 2013/2014
Par cognossi miôr lis oparis che si cjatin tal museu civic di Glemone, situât in vie Bini, la classe seconde e je lade in visite li sabide ai 15 di fevrâr e sabide ai 22 di fevrâr cu la professoresse Pittino Fulvia. La finalitât didatiche e jere chê di ofrî un aprofondiment su la tematiche dal ritrat mediant l’analisi di cualchi opare presinte. In particolâr il 15 di fevrâr la classe e à esaminât lis pituris de famee Elti che si cjatin su pe scjale.
Ai 22 fevrâr, si è davuelte une ativitât manuâl inte aule-laboratori dal museu. Cui personaçs de famee Elti si son creâts dai cartelons che a vevin tant che sfont imagjinis taiadis fûr di rivistis.
Tal specific si sin fermâts su chescj ritrats:
Ritrat dal Pontefiç Pio VI e dal Imperadôr d’Austrie Giuseppe I
percorso didattico per la scuola Secondaria di Primo Grado
Anno scolastico 2013/2014
Per promuovere la conoscenza delle opere presenti al museo Civico di Gemona, sito in via Bini, la classe 2^E si è recata sabato 15 febbraio e sabato 22 febbraio in visita con la professoressa Pittino Fulvia. L'azione didattica ha voluto offrire un approfondimento sul tema del ritratto attraverso l'analisi di alcune opere presenti. In particolare il 15 febbraio la classe ha esaminato i dipinti che si trovavano sulle scale, appartenenti alla famiglia Elti.
Il 22 febbraio, si è infine svolta un'attività manuale nell'aula-laboratorio del museo. Con i personaggi della famiglia Elti si sono creati dei cartelloni aventi per sfondo immagini tagliate da riviste.
Nello specifico ci siamo soffermati sui seguenti ritratti:
Ritratti del Pontefice Pio VI e dell’imperatore d’Austria Giuseppe II
I notìn che tra i doi e je une strane someance che no pues jessi sostignude di nissun grât di parentele. I savìn che te vite i doi oms impuartants, il prin a cjâf dal podei religjôs, il secont a cjâf dal podei laic e secolâr, si son cjatâts a Viene, ma la lôr someance e je cussì fuarte che a podaressin rapresentâ il ritrat di un om in dôs datis diferentis de vite. In chescj ritrats nol jere impuartant tramandâ la esate filusumie dal sogjet, ma tramandâ la filusumie di un om fuart e potent.
Ritrat di Don Valentino Baldissera e di Don Antonio Celotti
Notiamo tra i due una strana somiglianza che però non può essere dettata da nessun grado di parentela. Sappiamo che in vita i due importanti uomini, il primo a capo del potere religioso, il secondo a capo del potere laico e secolare, si incontrano a Vienna, ma la loro somiglianza è così spiccata che potrebbero rappresentare i ritratti di uno stesso uomo in due periodi diversi della vita. Nei loro ritratti non era importante tramandare l’esatta fisionomia dell’imperatore e del papa, ma tramandare la fisionomia di un uomo forte e potente.
Ritratti di Don Valentino Baldissera e di Antonio Celotti
Chestis pituris a puedin jessi definidis iper-realistichis, siguramentri a son stadis realizadis dopo de scuvierte de fotografie.
Ritrat de famee Elti
Questi dipinti possono essere definiti iper-realistici, sicuramente sono stati realizzati dopo la scoperta e l’uso della fotografia.
Ritratti della famiglia Elti
Riccardo Elti al è stât piturât cuant che al veve trentecinc agns. I notìn la sô elegance, il sflandôr dai vestîts impreziosîts dal tradizionâl spadin. Plui in là dal tendon pesant, si viôt un palaç signorîl circondât dai mûrs tornîts che a sierin un bielissim zardin italian. Il palaç, che al è probabimentri la residence dai Elti e la precise iscrizion cun la date, no lassin dubis sul personaç. Stesse preziose elegance, stesse petenadure tal ritrat di Giorgio Antonio, fi di Riccardo, nassût tal 1648 chi disegnât cuant che al veve trente agns.
Riccardo Elti è raffigurato all’età di 35 anni. Notiamo la sua eleganza, lo sfarzo degli abiti impreziositi dal tradizionale spadino. Oltre il tendaggio pesante, si vede un palazzo signorile circondato da mura tornite che racchiudono un’elegante giardino all’italiana. Il palazzo, che è probabilmente la residenza degli Elti e la precisa iscrizione con data, non lasciano dubbi sull’identificazione del personaggio. Stessa preziosa eleganza, stessa acconciatura nel ritratto di Giorgio Antonio, figlio di Riccardo, nato nel 1648 e qui ritratto all’età di trent’anni.
Tal ritrat di Santa e Riccardo (Elti fruts) i notìn une elegance che i podìn definî ancjemò plui preziose e ostentade se i pensìn che i fruts disegnâts a vevin sîs agns. Sul sfont i ricognossìn il stes palaç che i vevin viodût tal ritrat dal nono, ma in chest câs, la imagjine e semee disegnade da un plan superiôr. Viodude la maiôr altece i rivìn a viodi daûr dal edifici une citât e des monts che a podaressin jessi dal profîl gjeografic e urban de zone di Sant Denêl.
Nel ritratto di Santa e Riccardo (Elti bambini), notiamo un’eleganza che possiamo definire ancora più preziosa ed ostentata se pensiamo che i bambini ritratti avevano sei anni. Sullo sfondo riconosciamo lo stesso palazzo che abbiamo visto nel ritratto del nonno ma, in questo caso, l’immagine sembra ritratta da un piano superiore. Vista la maggiore altezza riusciamo a scorgere alle spalle dell’edificio una città e delle montagne che potrebbero appartenere al profilo geografico ed urbano delle zone di San Daniele del Friuli.
No savìn se tra lis dôs e fos un leam di parentele ma l’afiet tra la anziane femine e la frute nus disin che si vuelin cetant ben e a viodin une di chê altre.
Non sappiamo se tra le due ci fosse un legame di sangue ma l’abbraccio tra l’anziana donna e la bambina ci parlano di un forte affetto e di un reciproco accudimento emotivo.
No cognossìn l’identitât dal om disegnât in cheste opare (I figure) ma i podìn dî cualis che a fossin lis sôs passions o la sô profession. I cuatri volums dulà che al poie la man e il model mecanic dal sisteme solâr gjeocentric, a contin a chel che al cjale che al jere un inteletuâl passionât no dome di letaris ma ancje di astronomie e astrologjie…forsit si tratave di Giovanni Sacrobosco. Dal sigûr no je la imagjine stereotipe di un sienziât inteletuâl: la precision dai trats somatics come la particolâr linie dal nâs e la plee dai lavris no vevin, difat, di lassâ tal dubi i siei contemporaneis. Dongje di cheste opare il ritrat de zovine e cetant elegante Giulia Passavolante (II figure) brût di Giorgio Elti, dongje dai siei cusins (III e IV figuris). La man cu la palme vierte metude sul codiç nus conferme che Cornelio al veve studiât leç a Padue, i imprescj pal ricam metûts sul taulin dongje de femine a contin li sôs passions.
Notiziis storichis sul palaç elti e lis sôs oparis
Storie
Il museu civic di Glemone oltri a vê une ricuelte di pituris e di sculturis di artiscj furlans e venits, al ospite ancje l’archivi storic e la biblioteche di Glemone. Il museu, che si cjate dentri dal palaç Elti, tal cors dai secui, al è deventât plui siôr cu lis oparis che a vegnin de glesie da Beade Vergjine des Graciis, de Glesie di Sant Zuan e de ricuelte Fantoni-Baldissera, che si son metûts dongje al corpus origjinari dai ritrats de famee Elti. Il museu si è ingrandît ancje in grazie dai prestits e altris acuiscj. Dopo dal teremot dal 1976, il Palaç Elti al fo tonât a fâ sù e restaurât. Il museu al fo istituît propit in seguit a cheste opare di ricostruzion.
Oparis presintis
Il museu al conten oparis dai Cuatricent e dal Cinccent di artiscj venits e furlans, come Cima da Conegliano, Pomponio Amalteo, Pellegrino da San Daniele. A son presints ancje artiscj forescj, ancje di etis sucessivis come Kremserschmidt, Fritz Erker e Franz Joseph Spiegler. A son metudis insieme infin oparis plui resintis, soredut di pitôrs di Glemone, tant che Arturo Barazzutti, Giuseppe Barazzutti, Francesco Bierti, Osvaldo Bierti, Antonio Brollo, Raimondo D’Aronco.
Non conosciamo l’identità dell’uomo ritratto in quest’opera (I figura) ma possiamo dire quali fossero le sue passioni o la sua professione. I quattro volumi su cui poggia la mano e il modellino metallico del sistema solare geocentrico raccontano a chi guarda che era un intellettuale appassionato non solo di lettere ma anche di astronomia e astrologia … forse si trattava di Giovanni Sacrobosco. Certamente non è l’immagine stereotipa di uno scienziato intellettuale: la precisione dei tratti somatici come la particolare linea del naso e la piega delle labbra non dovevano, infatti, lasciare nel dubbio i suoi contemporanei. Accanto a quest’opera il ritratto della giovane ed elegantissima Giulia Passavolante (II figura) nuora di Giorgio Elti, di seguito i suoi cugini (III e IIII figura). La mano col palmo aperto posta sul codice conferma che Cornelio studiò giurisprudenza a Padova, gli oggetti di ricamo posti sul tavolino accanto alla moglie raccontano le sue passioni.
Notizie storiche su Palazzo Elti e le sue opere
Breve storia
Il museo Civico di Gemona oltre a contenere una collezione di pitture e sculture di artisti friulani e veneti, ospita anche l’archivio storico e la Biblioteca Glemonense. Il museo, che è sito all’interno del Palazzo Elti, nel corso dei secoli si è arricchito delle raccolte provenienti dalla Chiesa della Beata Vergine delle Grazie, dalla Chiesa di San Giovanni e dalla Collezione Fantoni – Baldissera, che si sono aggiunte al corpus originale dei ritratti della famiglia Elti. Il museo si è successivamente ampliato grazie a prestiti ed altre acquisizioni. In seguito al terremoto del 1976, il Palazzo Elti fu ricostruito e restaurato. Il museo fu istituito proprio in seguito a tale opera di ricostruzione.
Opere presenti
Il museo contiene opere del Quattrocento e del Cinquecento di artisti veneti e friulani, come Cima da Conegliano, Pomponio Amalteo, Pellegrino da San Daniele. Sono presenti inoltre artisti stranieri anche di epoche successive come Kremserschmidt, Fritz Erker e Franz Joseph Spiegler. Sono raccolte infine opere più recenti, soprattutto di pittori gemonesi come Arturo Barazzutti, Giuseppe Barazzutti, Francesco Bierti, Osvaldo Bierti, Antonio Brollo, Raimondo D’Aronco.
Questa uscita didattica è stata istruttiva e anche molto interessante e ci ha permesso di acquisire una maggiore consapevolezza del patrimonio artistico locale.


text:
La Clape Friûl dal Mont, associazion di promozion sociâl dai ex emigrants e rimpatriâts, si ristruture. La Assemblee dai socis dai 17 di Avrîl stâts tal Comun di Rivis di Arcjan, e à indicât il consei diretîf elezint siet membris che a rapresentin lis variis areis gjeografichis dal Friûl e confermant ae presidence Gian Paolo Della Schiava.
LIS GNOVIS_ A son stadis fatis buinis ae unanimitât lis modifichis di statût che a permetaran une colaborazion plui facile cui organisims che a àn finalitâts similis a chês de Clape, in linie cu lis indicazions de regjon che a sburtin i sogjets interessâts al coordenament des ativitâts par evitâ soreposizions e straçariis di risorsis. Dal prin di Mai la Associazion e à lassâts i uficis di Udin, fissant la sô sede a Dartigne in vie Sottomonte, dulà che il diretîf e i tancj volontaris a son za impegnâts par sensibilizâ il legjisladôr a tornâ a vierzi i tiermins de Leç 14 di Dicembar 2000, n. 379, pal ricognossiment de citadinance taliane ai dissendents di chei che al moment de emigrazion a jerin a stâ tal Friûl Asburgjic. E cressarà, in colaborazion cui patronâts, la azion di poie pal riscat des pensions forestis e par cjatâ une soluzion ae inicue dople tassazion. Ambiziôs al è il progjet di confront – incuintri che al volarès viodi i ex emigrants e i imigrâts presints tes scuelis a contâ lis lôr esperiencis di vite e di vore lontan di cjase. Tai plans de Clape, la lenghe furlane e varà di tornâ a jessi la cole tra cui che al è tornât e cui che al vîf fûr de nestre Patrie, parcè che – come che al à dit Danilo Vezzio, dal Fogolâr Furlan di Lion – “la marilenghe e je la lenghe che nus à compagnâts tal Mont”.
IL DOCUMENTARI_ Tal contest de riunion di Rivis di Arcjan al è stât presentât in anteprime il documentari “Slavonski Furlani”, realizât de stesse Clape cu la regjie di Gianni Facchin e cu la poie de Provincie di Udin e de Regjon Autonome Friûl-Vignesie Julie. I furlans de Slavonie Cravuate, intervistâts di Della Schiava, a son i dissendents direts di chei che tor il 1880 a son emigrâts di Davâr e di Pontebe viers Lipik e Pakrac, dulà che inmò in dì di vuê a son presints circui “talians” li che si fevele une lenghe nassude dal “miscliç” tra cjadovrin, furlan, venit, talian e cravuat.
Daniele Martina
ATUALITÂT – La Clape si ristruture............
La Clape Friûl dal Mont, associazion di promozion sociâl dai ex emigrants e rimpatriâts, si ristruture. La Assemblee dai socis dai 17 di Avrîl stâts tal Comun di Rivis di Arcjan, e à indicât il consei diretîf elezint siet membris che a rapresentin lis variis areis gjeografichis dal Friûl e confermant ae presidence Gian Paolo Della Schiava.


text:
Intune serade milanese di Fevrâr o soi lât a viodi un documentari intun lûc che mi incuriosive: il Wanted Clan cinema di quartiere.
Logât tal cuartîr di Porta Romana, al è une associazion. Fasint la tessare, il fantat daûr dal banc si inacuarç che o stoi scrivint “Tumieç” tant che lûc di nassite, e mi fâs: «O soi ancje jo di Tumieç!», e cun chel mi dîs che ancje la titolâr dal Wanted e je cjargnele, e me presente: Anastasia Plazzotta. «Gno pari al è di Trep», mi dîs. O cjapi la ocasion par fâmi contâ alc di chest mini cine, stant che a Milan a ‘nd stan nassint plui di un. Al è il Cinemino – 75 puescj – cun cines in lenghe origjinâl, di produzion milanese o sperimentâi, o il Cinema Bianchini, che al à funzionât in Istât sui tets de galarie Vittorio Emanuele: 50 puescj, cun films di autôr o classics agns ’60.
Il Wanted Clan al à sede in chê che e jere une galarie di art, la sale di ingrès, e te sale sot al à un mega schermi cun 30-40 puescj pal public. La programazion e je di cines ricercjâts e documentaris.
«Il progjet al è nassût in gracie di un progjet dal Comun di Milan. La nestre intenzion e je chê di creâ un spazi par stâ ben fûr di cjase insiemi. Aromai, ancje pal cine, su internet tu puedis cjatâ ce che tu âs voie, e cussì o vin metût sù un salot vintage cun barut, piçule ristorazion, une librarie, un pianoforte. O fasìn ancje incuintris, cors e proiezions a richieste».
Anastasia e à ancje une cjase di distribuzion cinematografiche, la Wanted Cinema. «Il spazi al è ancje par fâ cognossi la nestre produzion». Doi titui di ponte dal lôr catalic chest Invier a jerin Il giovane Karl Marx e La Doloeur. E cualchi titul di tignî di voli pai mês che a vegnin? Kusama Infinity, la storie de artiste gjaponese Yayoi Kusama che e vîf par sô sielte intun centri di cure mentâl, e Border creature di confine, thriller premiât a Cannes e in Italie al “Noir in Festival”.
E la Cjargne? «O torni pôc, purtrop. O soi a stâ a Milan e dispès o soi ator pal mont par lavôr. Ma o soi stade cheste Istât». E i voi di Anastasia, intant che lu dîs, a deventin a forme di cûr, come intun carton animât gjaponês. ❚
Dree Venier


text:
«VENCUL»
di CHECO TAM
Al veve let Orwell.
Intun pas di »1984» i pareve che il scritôr al fos rivât dongje a ce che al provave lui cuant che al faseve i bruts insiums. Rivâ a un pas dal scuvierzi ce che i faseve cussì tante pôre tal insium ma po dopo sveâsi e no visâsi plui di nuie. Un vencul che al leve indevant cuasi a puntadis, come un di chei senegjâts di pôre che une volte a fasevin viodi pe television.
Des voltis si jere ancje sveât berlant. A voltis invezit i someave, sveantsi, di viodi come une sorte di figure blancje che e scjampave vie e si sfantave intun marilamp… come une sorte di schelendron… Tite si sfuarçave di pensâ…
Si visave di une cjase, une sorte di vile neoclassiche o di cjiscjel dulà che a jerin robis tremendis: come des fantasimis neris cuntune sorte di cape. Chestis misteriosis figuris a vevin cumbinât alc di spaurôs ma nol jere nie di fâ: la pôre e durave un istant e dopo si sfantave; lui si dismenteave. Ma al veve voie di savê…
Une sere Tite, lât tal jet a buinore, si concentrà talmentri ben e al rivà a pensâ di jessi dentri ta chê vecje cjase…
Di li a pôc al jentrà tal insium. Al jere devant de scjalinade di chê antighe vile. Dongje al coreve un flum…
L’insium cheste volte i sameave cussì vêr…
Insome, Tite al monte sui scjalins e al jentre ta chê vile. Ator e je fumate, di chê basse e blancje che si viôt dopo i temporâi di Istât. Ator de stamberghe a son dai arbui scalembris cun parsore cualchi uciel noturni, forsi çus… barbezuans o no si sa ce…
Passât il puartin al note come des arcjis, des arcjis di piere… come dai altârs…. o… no… dai sarcofacs. Un di chescj al à un tapon di piere scloteât. Tite al va li e lu môf, al è pesant… si sint un strani rumôr… bas, come di alc che al vegni dal profont. Tite al mole il tapon, che al cole par tiere e si spache. Dal interni di chel grant sarcofac si alce une figure… e je dute intabarade di neri, di un vêl neri penç… La figure e je come se e fos resurride. Dal vêl su la muse si notin i dincj, la ridade di une crepe, une crepe di muart…
In pôc timp però la muse di scheletri si trasforme… planc planc si formin i muscui parsore dai vues e po dopo i muscui a vegnin ricuvierts di piel… la fisionomie no je foreste… sì parcè che il muart resurrît al à la muse di Tite!
Tite, tramant come une fuee, al domande: »Cui sêstu? Cui sêstu?»
Il muart i fâs: »Cui sêstu? Cui sêstu?»
Tite: »O soi Tite di Berto Mian!»
Il muart al rispuint: »O soi Tite di Berto Mian!»
Alore Tite al alce la man drete e le slungje bande dal muart. Chel al fâs altretant e lis dôs mans si incontrin…
Al sucêt alc e si sint come un rumôr di spieli che si spache. La figure dal muart si disfe in mil tocs…
Tite si svee… al sint come un pês sul pet…. un pês grandonon e nol rive a movisi… al scugne fâ un trement sfuarç par alçâsi … cheste volte però no si alce. No si alçarà plui.
CONTECURTE. «Vencul»............
«VENCUL»


text:
Confermâts jutoris straordenaris
e la ridefinizion dal MES.
Va ben la solidarietât,
ma a coventin risorsis
La difusion dal Covid-19 in Europe e la dibisugne di fâi cuintri a àn palesât a fuart lis dificoltâts, i limits e la crisi sostanziâl de Union Europeane (UE). Però a àn ancje mostrât che di cheste situazion si rive a saltâ fûr dome se si cjape une strade europeane. E soredut, che par fâi cuintri a pericui e problemis di cheste fate e covente une Europe che e sedi “plui Europe”. Lu vevin za ricuardât il mês passât, ma o tornìn sul argoment, par vie che la cuistion e je ancjemò vierte e e va ancjemò dilunc a mostrâ dutis dôs li sôs musis: chê de crisi e, cundut des contradizions, chê de soluzion a nivel european.
◆ In concret, il sisteme european – Comission (CE), Eurogrup (i ministris des financis dai 19 stâts che a àn l’euro) e Bancje Centrâl Europeane (BCE) – inte prime metât di Avrîl al à metût impins diviers struments di intervent cuntune operativitât svelte, massime dentri dal prin di Jugn dal 2020, tacant di une linie di credit speciâl pes impresis (200 miliarts di euros) creade de Bancje Europeane dai Invistiments (BEI), di un program de BCE di 750 miliarts di euros par cuistâ obligazions publichis e privadis dai paîs membris de Eurozone, che si zontin ai 20 miliarts mensîi dal “Quantitative Easing” e a altris intervents par 120 miliarts, e di une sorte di Casse integrazion europeane (il SURE) cuntun totâl di 100 miliarts di euros di prestits concedûts ai stâts membris a tas agjevolât. Cun di plui, e je stade fate indenant la redefinizion dal Mecanisim European di Stabilitât (MES), nassût tal 2012 tant che “font di salvament dai stâts” cu la concession di prestits ai guviers daûr di une serie di cundizions che a tocjin il tai de spese publiche, che al varès di deventâ un Fonts pe Salût, cuntune linie di finanziament specifiche pes spesis sanitariis che no domande cundizions o vincui di sorte: par fâ une operazion di cheste fate, però, l’iter nol è cussì svelt, ancje se la prospetive e je interessante, stant che al podarès jessi une sorte di Casse dai Dipuesits e dai Prestits europeane.
◆ Ae fin, ancje se al è stât dut un pitufâ tra stâts “nordics” e “rigoriscj” e stâts “meridionâi” che a domandin “flessibilitât”, si à rivât a un compromès che al varès di zovâ un pôc a ducj: daûr di une logjiche di marcjât e di interès, la crisi dai stâts dal sud e varès consecuencis penzis ancje par chei dal nord… Lu à fat capî la presidente de Comission Europeane, Ursula Von der Leyen, cul so intervent fat inte sentade plenarie dal Parlament European (PE) a Bruxelles, ai 16 di Avrîl. Recuperant fintremai un passaç dal Manifesto di Ventotene, e à fevelât di «coraç», di «fiducie» e di «solidarietât», e de dibisugne di doprâ il belanç de UE e duncje i siei fonts.
◆ Si à mot in chê direzion ancje il PE, là che no je passade la propueste dal grup dai Verts e de Aleance Libare Europeane a pro de condivision a nivel de UE dal debit public (i cussì clamâts Eurobonds o Coronabonds), in particolâr cul vôt contrari de plui part dai liberâi di Renew Europe e dai eurodeputâts di Lega e Forza Italia (che cussì a àn rivât a jessi in chel istès “antieuropeans” e “antitalians”), ma e je stade fate buine une risoluzion a pro de flessibilitât dal ûs dai fonts struturâi par frontâ il coronavirus e lis sôs consecuencis (ven a stâi ce che e veve dit Von der Leyen).
Inte riunion dal Consei European dai 23 di Avrîl, i rapresentants dai stâts a àn cjatât l’acuardi in cont dal Fonts European pe Riprese (il Recovery Fund) e su chei altris struments za definîts di Avrîl, comprendude la linie di finanziament cence cundizions des spesis sanitariis (une sorte di MES “semplificât”). A restin viertis diviersis cuistions e al sarà ce lavorâ, in tiermins tecnics, par inviâ pardabon i struments proviodûts. Par intant la UE e à salvade la muse. E varès di rivâ a fâ alc di bon ancje a pro dai siei citadins. ❚
La Ue e prove a salvâ la muse: ancje tai conflits, la strade europeane e je la uniche par saltâ fur de crisi dal Covid-19Marco Stolfo
Confermâts jutoris straordenaris


text:
Le vevin cognossude pal cjant in marilenghe in ocasion dal Festival de cjançon furlane tal 2012, li che e jere rivade tierce cul biel toc “Da l’uman mateâ”. O fevelìn di Serena Finatti, cjantautore e atore di teatri nassude a Gurize, ma cressude inte Basse furlane. Jê, che e cjante e e sune pianoforte di cuant che e jere piçule, chest an e à fat il grant pas: il so prin disc che al puarte il so non, daspò di 15 agns di musiche cul progjet Deja. Si clame “Serena più che mai”, e al sarà presentât uficialmentri ai 27 di Lui inte ultime serade di Folkest a Spilimberc (etichete Folkest Dischi e distribuzion CNI). Un disc impuartant par jê che al va parie cui siei 40 agns: «No soi plui frutine» nus dîs (ancje se frutine e somee) «al è rivât il timp di cjapâmi lis mês resposabilitâts e di condividi in plen cun gjonde la musiche che o sint e che o scrîf. Il toc “Serena più che mai”, che al dâ il titul al disc, al è perfet par esprimi la mê condizion di vuê. Cheste volte o soi jo e o feveli di me. E o soi serene tant che mai». Al nas cussì un lavôr, rangiât a sîs mans col inseparabîl ghitarist Andrea Varnier e cul pianist Mauro Costantini e costruît ator ae personalitât de artiste. A son ancje il Quartetto Pezzé, Simone Serafini al cuintribàs e bas elettric, Ermes Ghirardini aes percussions e un ospit internazionâl, il cjantauôr canadês Matt Epp. Dîs tocs che a formin un biel caleidoscopi di gjenars e sonoritâts jazz e balcanichis, di musiche classiche e tocs “a cappella”. Di chescj, un al è in marilenghe: “Bêçs di Diu” (che al sarès simpri il toc che e al à partecipât al Festival). Pari furlan, mari venite, une infanzie passade in Uzbekistan, i vin domandât cemût mai sielzi di cjantâ in lenghe, ancje se dome cuntun toc. «La prime volte che o ai cjantât in marilenghe al fo propit in ocasion dal Festival. Une esperience fantastiche cul mestri Valter Sivilotti e cun Franca Drioli, che o consei a ducj» al conte «jo no feveli furlan in cjase ma e je la lenghe, oltri al talian, che plui o ai scoltât. Cussì o ai provât a doprâle ancje inte mê musiche. E e je stade une sorprese bielissime. Il furlan e je une lenghe une vore musicâle. Mi soi cjatade ben, a cjase». Il toc al è voltât dal musicist Alessandro Seravalle, inte variante di Çarvignan. Il gnûf lavôr di Serena cumò al larà ator pe Italie e no dome. «O soi sigure che il furlan al pues lâ fûr dai confins e otignî bogns risultâts. La sô sonoritât e je intrigante ancje par un public forest e o soi contente di puartâlu cun me». Insome, cul furlan a puedin fâ musiche, biele musiche, ancje i cjantautôrs che no lu doprin abitualmentri. E a puedin nassi ancje incuintris interessants. Cun Giulia Daici, par esempli, cognossude al Festival, Serena e Andrea Varnier a àn colaborât a un toc dal disc in marilenghe de cjantaudore di Dartigne. A nô Serena nus plâs sintile par talian, ma ancje par furlan no je nuie, nuie, mâl. ❚
Natascia Gargano
MUSICHE. Il grant pas di Serena Finatti par Folkest............
Le vevin cognossude pal cjant in marilenghe in ocasion dal Festival de cjançon furlane tal 2012, li che e jere rivade tierce cul biel toc “Da l’uman mateâ”. O fevelìn di Serena Finatti, cjantautore e atore di teatri nassude a Gurize, ma cressude inte Basse furlane. Jê, che e cjante e e sune pianoforte di cuant che e jere piçule, chest an e à fat il grant pas: il so prin disc che al puarte il so non, daspò di 15 agns di musiche cul progjet Deja. Si clame “Serena più che mai”, e al sarà presentât uficialmentri ai 27 di Lui inte ultime serade di Folkest a Spilimberc (etichete Folkest Dischi e distribuzion CNI). Un disc impuartant par jê che al va parie cui siei 40 agns: «No soi plui frutine» nus dîs (ancje se frutine e somee) «al è rivât il timp di cjapâmi lis mês resposabilitâts e di condividi in plen cun gjonde la musiche che o sint e che o scrîf. Il toc “Serena più che mai”, che al dâ il titul al disc, al è perfet par esprimi la mê condizion di vuê. Cheste volte o soi jo e o feveli di me. E o soi serene tant che mai». Al nas cussì un lavôr, rangiât a sîs mans col inseparabîl ghitarist Andrea Varnier e cul pianist Mauro Costantini e costruît ator ae personalitât de artiste. A son ancje il Quartetto Pezzé, Simone Serafini al cuintribàs e bas elettric, Ermes Ghirardini aes percussions e un ospit internazionâl, il cjantauôr canadês Matt Epp. Dîs tocs che a formin un biel caleidoscopi di gjenars e sonoritâts jazz e balcanichis, di musiche classiche e tocs “a cappella”. Di chescj, un al è in marilenghe: “Bêçs di Diu” (che al sarès simpri il toc che e al à partecipât al Festival). Pari furlan, mari venite, une infanzie passade in Uzbekistan, i vin domandât cemût mai sielzi di cjantâ in lenghe, ancje se dome cuntun toc. «La prime volte che o ai cjantât in marilenghe al fo propit in ocasion dal Festival. Une esperience fantastiche cul mestri Valter Sivilotti e cun Franca Drioli, che o consei a ducj» al conte «jo no feveli furlan in cjase ma e je la lenghe, oltri al talian, che plui o ai scoltât. Cussì o ai provât a doprâle ancje inte mê musiche. E e je stade une sorprese bielissime. Il furlan e je une lenghe une vore musicâle. Mi soi cjatade ben, a cjase». Il toc al è voltât dal musicist Alessandro Seravalle, inte variante di Çarvignan. Il gnûf lavôr di Serena cumò al larà ator pe Italie e no dome. «O soi sigure che il furlan al pues lâ fûr dai confins e otignî bogns risultâts. La sô sonoritât e je intrigante ancje par un public forest e o soi contente di puartâlu cun me». Insome, cul furlan a puedin fâ musiche, biele musiche, ancje i cjantautôrs che no lu doprin abitualmentri. E a puedin nassi ancje incuintris interessants. Cun Giulia Daici, par esempli, cognossude al Festival, Serena e Andrea Varnier a àn colaborât a un toc dal disc in marilenghe de cjantaudore di Dartigne. A nô Serena nus plâs sintile par talian, ma ancje par furlan no je nuie, nuie, mâl. ❚


text:
Sodisfazion a Pordenon pe gnove rivade di Rome, dulà che il Guvier talian al à decidût, a Dicembar, di concedi al poete di Andreis Federico Tavan i beneficis de leç Bacchelli pai siei merits leteraris. Propit il conseîr regjonâl di Cjasarse Piero Colussi, dal grup Cittadini-Italia dei Valori, al veve sensibilizât cuntune mozion il Consei regjonâl sul probleme di Tavan, malât di tant timp. “Federico Tavan al è une des espressions plui grandis de culture dal Friûl Vignesie Julie – al à rimarcât Colussi –. Chest poete al à scrit viers splendits, ardints e ribei, amâts ancje fûr de Italie”. Il Consei regjonâl a al à fat sô la mozion ae unanimitât, e le à fate vê al sotsegretari de Presidence dal Consei dai ministris Gianni Letta. La leç Bachelli e garantìs un assegn par dute la vite par chei artiscj e par chei sportîfs innomenâts che a vivin in puaretât. Sodisfat ancje il Comun di Pordenon, tra i promotôrs plui atîfs di cheste assegnazion bielzà dal 2007. Propit la Aministrazion comunâl naoniane e veve organizade une mostre tal mês di Setembar dal 2008: une rassegne fotografiche di Tavan, curade dal fotograf furlan Danilo De Marco e intitulade “Nostra preziosa eresia”. Fotos in blanc e neri, scatadis tra il 1994 e il 2008: dentri, dute la fisicitât de poesie di Tavan, cu la sô muse che si slargje e che si strenç in bocjatis e in lengatis, plenis di vite. “Tavan al è il fotograf di se stes – al à contat De Marco –: jo o ai dome podût meti lis mans, cualchi volte, sul gno copyright, parcè che lui al è cussì brâf te sô auto rapresentazion”. Une poesie fisiche, chê di Tavan: viers che a fevelin di une nâf spaziâl, de pôre, di Andreis, de sô vite ator pal mont. Lis sôs operis a son stadis puartadis a teatri di Marco Paolini, e a àn fat il zîr de Europe. Ma cence dismenteâ il so paîs, e lis sôs storiis di striis e di cjasis vecjis. E soredut la lenghe andreane, un furlan cun tantis influencis ladinis e venetis, une lenghe antighe ma tal stes timp vive tes poesiis di Federico. Come in cheste.
Davide Francescutti
TERITORI – Tavan o “il destin de un om”............
Sodisfazion a Pordenon pe gnove rivade di Rome, dulà che il Guvier talian al à decidût, a Dicembar, di concedi al poete di Andreis Federico Tavan i beneficis de leç Bacchelli pai siei merits leteraris. Propit il conseîr regjonâl di Cjasarse Piero Colussi, dal grup Cittadini-Italia dei Valori, al veve sensibilizât cuntune mozion il Consei regjonâl sul probleme di Tavan, malât di tant timp. “Federico Tavan al è une des espressions plui grandis de culture dal Friûl Vignesie Julie – al à rimarcât Colussi –. Chest poete al à scrit viers splendits, ardints e ribei, amâts ancje fûr de Italie”. Il Consei regjonâl a al à fat sô la mozion ae unanimitât, e le à fate vê al sotsegretari de Presidence dal Consei dai ministris Gianni Letta. La leç Bachelli e garantìs un assegn par dute la vite par chei artiscj e par chei sportîfs innomenâts che a vivin in puaretât. Sodisfat ancje il Comun di Pordenon, tra i promotôrs plui atîfs di cheste assegnazion bielzà dal 2007. Propit la Aministrazion comunâl naoniane e veve organizade une mostre tal mês di Setembar dal 2008: une rassegne fotografiche di Tavan, curade dal fotograf furlan Danilo De Marco e intitulade “Nostra preziosa eresia”. Fotos in blanc e neri, scatadis tra il 1994 e il 2008: dentri, dute la fisicitât de poesie di Tavan, cu la sô muse che si slargje e che si strenç in bocjatis e in lengatis, plenis di vite. “Tavan al è il fotograf di se stes – al à contat De Marco –: jo o ai dome podût meti lis mans, cualchi volte, sul gno copyright, parcè che lui al è cussì brâf te sô auto rapresentazion”. Une poesie fisiche, chê di Tavan: viers che a fevelin di une nâf spaziâl, de pôre, di Andreis, de sô vite ator pal mont. Lis sôs operis a son stadis puartadis a teatri di Marco Paolini, e a àn fat il zîr de Europe. Ma cence dismenteâ il so paîs, e lis sôs storiis di striis e di cjasis vecjis. E soredut la lenghe andreane, un furlan cun tantis influencis ladinis e venetis, une lenghe antighe ma tal stes timp vive tes poesiis di Federico. Come in cheste.


text:
Ce che al colpìs inte politiche regjonâl si pues ridusi a un sôl adietîf: superficiâl.
Ma par un partît, par un moviment che al vueli presentâsi ae int, ai eletôrs tant che strument di rinovament, o ancje di conservazion, de vite sociâl complessive, cheste e varès di jessi la ofese plui grande.
Superficiâl al significhe no dâ rispuestis a ce che al sucedarà doman, no dâ in definitive une prospetive e duncje dineâle.
Acetâ in maniere sotane ogni propueste che e rivuarde la viabilitât, la energjie, cuant che e rive di potentâts economics, e je la sintesi di chest mût di agjî.
No si partìs mai de domande: «Trop covential al Friûl chel che o soi daûr a fâ?», no si domandisi mai, une volte dât l’assintiment a un progjet, cualis che a saran lis sôs incidencis doman sul teritori o su la societât.
Su la imigrazion, che al è un cantin fragjil e sensibil tra i autonomiscj, par esempli si à volût simiotâ lis sieraduris padanis, invezit che partî di doi fats obietîfs: che par sô nature il Friûl al è stât e al sarà simpri tiere di passaç, e secont che, stant che i imigrâts no son dome bestiis di cjame o cjar di disfrutâ intes fabrichis o intai cantîrs, prime o dopo il probleme di ce gjenar di integrazion che e puedi jessi o varessin di domandâsal. Viodût che lôr i fîs ju fasin e i furlans no.
Cuant che dopo a legjiferin, i nestris elets a fasin ancjemò piês.
Se no fos ae fin une vuere di podê tra guvier nazionâl e regjonâl, il numar di leçs confezionadis a Triest e boladis a Rome al bastarès a dimostrâ la incapacitât di cjalâ plui in là dai nestris governants.
Cualchidun al podarès daurman rispuindi che al è l’enesim at di imperi dal centralisim viers il Friûl. Chel al è simpri, in assolût, ma chi si trate invezit di ignorance semplice, facilonarie inte compilazion des stessis leçs.
Se dopo o volìn ancje dî che Rome e je daûr a fâ di dut par indebilî la specialitât regjonâl, sminuint pês e impuartance, fasìnlu ancje.
Ma la superficialitât, la facilonarie no puartin di nissune bande.
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Ve chi cemût che al cambie l’ort furlan
Il compart orticul furlan al è stât fotografât dai tecnics dal Ersa cuntune rilevazion meticolose dal 2018 che si pues confrontâ cuntune compagne davuelte cui stes criteris tal 2011.
◆ Des 379 aziendis regjonâls che si dedichin ae orticulture, censidis tal 2011, si è passâts aes 410 di cumò, cuntun increment dal 8%. Cuasi dopli al è stât invezit il slargjâsi de lôr estension (+14%) che e rive a 972 etars. Lis tipologjiis comerciâls di coltivazion evidenziadis de ricercje a sono stadis 119. Al è avonde ben rapresentât il setôr des coltivazions biologjichis, che al cjape dentri plui dal 17% des aziendis cuntune incressite grandonone (+96%), a pet de rilevazion di siet agns indaûr.
◆ Di marcâ ancje la variazion des areis protezudis cun rêts o sidreris, che a son passadis di 64 a 76 etars (+19%) ma a restin, tant che tal 2011, une part une vore limitade de estension totâl dai nestris orts (dome il 7% des areis destinadis aes ortaiis). La Ersa al stime che la produzion orticule vendibile de regjon e sedi in dut, al sporc, di 60 milions di euros e, cuntun cuantitatîf di 30 mil toneladis par an, e rivi adore a rispuindi dome al 18% dai consums di verdure dai furlans: dut câs al è just evidenziâ che cheste cuote di marcjât e cres une vore, stant che tal 2011 la percentuâl e jere pôc plui dal 10%.
◆ Lis diferentis cualitâts di lidric, cun 210 etars, a rapresentin la ortaie plui coltivade in regjon, cuntune tindince di incressite fuarte (+150%) pes varietâts locâls: Rose di Gurize e Rose dal Lusinç, cuntun centenâr di aziendis che si ocupin de lôr produzion.
◆ Ancje la coltivazion dai sparcs (blancs, verts e colôr viole) e je in grande incressite (+50%) e, in dì di vuê, e ocupe 209 etars par une produzion vendibile di plui di 9 milions di euros al sporc.
◆ No va masse ben, invezit, la ande de coltivazion des patatis (tierce ortaie plui presinte tai orts furlans, cun 130 etars) parcè che la estension dedicade aes “cartufulis” si è ridusude dal 30%.
◆ Il cauliflôr al è la varietât plui coltade di verzis (93 etars), ancje se in chescj agns si è rivâts a riscuvierzi une coltivazion tradizionâl furlane, che e zove ancje ae salût, tant che il brocul di fuee.
◆ Chês che par talian si clamin “orticole da taglio” a ocupin, dutis insiemi, une estension di 23 etars. Lis cucurbitaciis (cocis, coçuts, cudumars, melons) a cuvierzin 91 etars di coltivazion cuntun aument des estensions coltadis a coce che al è rivât al 29%. A cressin ancje i liùms che a ocupin cirche 87 etars, intant che e reste stabile la coltivazion dai râfs (44 etars), ancje se e je la materie prime doprade par produsi la uniche Dop regjonâl tal setôr des pomis e des verduris: la broade, che e je tutelade za dal 2011.
◆ E ocupe 45 etars la coltivazion dal selino (+25% a pet dal 2011), pe plui part dedicâts ae coltivazion de varietâts di râf (85%), produzion carateristiche regjonâl.
◆ Stabile la produzion dai pevarons e in fuarte riduzion la melanzane (-50%). Si sbasse, ancje se di pôc, la coltivazion dal pomodoro (-7%) che e tocje 27 etars. Stabilis ancje lis estensions destinadis a cevole (18 etars), puar e ai. In contrazion, la coltivazion de spinaze (32 etars) e de latuie (13). ❚


text:
Ancje par chest an si è sierade la manifestazion di Cormôr Salvadi, in chel di Mortean, inmaneade de associazion Il cantîr, che al à come president Max Scarpa che in tancj za a cognossin pe sô ativitât di pitôr e di fumetist («Il barbe di Bepi», golaine editoriâl Cormôr Salvadi). Par precision, o sin rivâts ae XII edizion de vetrine culturâl, aromai deventade apontament fis pai apassionâts di musiche ma no dome.
E je tacade joibe ai 8 di Otubar, te sale civiche di Lavarian cun «Viaç a Scjavaçâ la gnot», un toc di teatri cjançon di Stefano Montello e di Cristina Mauro, nucli creatîf dai FLK, su la storie musicâl dal Friûl. Po dopo, vinars ai 9 e sabide ai 10 di Otubar lis seradis a son stadis dedicadis ae musiche, tal tendon di Festintenda a Cjasielis. Il prin apontament, curât de associazion Hybrida, al è stât cui grups dai Stâts Unîts Lucky Dragons e Terrible Eagle e lis lôr sperimentazions musicâls psichedelichis. Al à sierât il conciert Hybrida sound system, dj set furlan di suns e visions. La seconde serade e je stade incentrade sui suns de gnove musiche furlane, te sô ande plui rock. Sul palc i Fîl e Fiar, che a àn presentât il cd «Platimi», su tescj dal poete Massimo Govetto. Daspò Francis and the Phantoms, vincidôrs de ultime edizion dal Premi Friûl, che ancje lôr a àn presentât il cd cul lôr stes non. Un lavôr plen di sonoritâts dark punk cuntune anime leterarie, chê dal scritôr Checo Tam, vincidôr di concors impuartants tant che il Premi S. Simon, che in chest câs si trasforme in cjantant e performer. Ae fin, Not Only Noise, dj set di suns e rumôrs eletronics. Te serade dai 11 si è esibide in bisiac la poetesse Erica Benfatto; cun di plui, a àn partecipât chei dal Teatri Nazionâl Furlan, il grup di danze Piccolo Teatro Città di Udine e Brown and the Leaves, zovin cjantautôr furlan cu lis sôs baladis pop acustichis.
Par savênt di plui o vin sintût il curadôr artistic Pauli Cantarut, che nus conte cemût che la manifestazion e sta gambiant. Nassude tant che vetrine par musiciscj, cul lâ dal timp e je deventade simpri di plui un confront no dome tra produtôrs furlans ma ancje cun altris artiscj che a vegnin di fûr dal Friûl.
«Ma no son dome lis lenghis a jessi difarentis» al va indenant Cantarut, «a Cormôr Salvadi si presentin tancj lengaçs espressîfs: leterari, musicâl, teatrâl e no par ultin, la sculture (piere, len, e v.i.). Chest an, fevelant di esposizions, i visitadôrs de ex aree demaniâl di Cjasielis a àn podût viodi lis oparis dai scultôrs Pablo Garelli e Oreledigneur. Nol è di dismenteâsi che di chi a son partîts chei che a son deventâts protagoniscj no dome de golaine Cormôr Salvadi ma di dute la sene leterarie furlane, come i poetis Trastolons o il romanç Donald dal Tiliment di Stiefin Morat».
Al è impuartant ricuardâ che il circul Il Cantîr di Mortean ogni an, finide la manifestazion, al dispon lis sôs oparis ancje in altris spazis visibii al public.
Venusia Dominici
ATUALITÂT – Lenghis e lengaçs a confront… salvadi!............
Ancje par chest an si è sierade la manifestazion di Cormôr Salvadi, in chel di Mortean, inmaneade de associazion Il cantîr, che al à come president Max Scarpa che in tancj za a cognossin pe sô ativitât di pitôr e di fumetist («Il barbe di Bepi», golaine editoriâl Cormôr Salvadi). Par precision, o sin rivâts ae XII edizion de vetrine culturâl, aromai deventade apontament fis pai apassionâts di musiche ma no dome.


text:
La Europe e clame e il Friûl al rispuint: par furlan e cun chê che e je une des sôs vôs plui vivarosis e crodibilis, chê di Radio Onde Furlane. Al è sucedût in ocasion de cunvigne dal titul “Radio broadcasting in minority languages: where we are, where we should go”, che si à davuelte a Bruxelles ai 16 e ai 17 di Otubar. Juste tal inovâl de aprovazion de prime risoluzion Arfè su la tutele des minorancis, fate buine de bande da Parlament European tal 1981, a Bruxelles si à fevelât di lenghis e di dirits linguistics, di informazion, di promozion culturâl e di radiofonie. Al incuintri, inmaneât dai eurodeputâts dal grup dai Verts/Aliance Libare Europeane e de associazion internazionâl des radios comunitariis AMARC, a jerin diviers rapresentants des emitentis comunitariis che ator pe Europe, dal Paîs Basc ae Galizie, de Irlande dal Nord ai Paîs Catalans a fasin radio intune lenghe minorizade. Tra i partecipants al jere ancje il diretôr di Onde Furlane, Mauro Missana, che al comente: «E je stade une esperience interessante: di une bande parcè che o ai cjatade une gnove conferme dal grant valôr che al à il lavôr fat de nestre radio, tant che mieç di comunicazion indipendent, par furlan e plurilengâl, che al promôf culture e dirits; di chê altre par vie che o ài discuviert che magari cussì no ancje di altris bandis a an chei stes problemis nestris, des risorsis economichis ae garanzie di frecuencis specifichis par trasmet. Si scuen lavorâ in rêt par miorâ lis robis».
Plui in gjenerâl, ancje in graciis dai intervents di Venus Jennings de UNESCO e dai europarlamentârs François Alfonsi, Iñaki Irazabaleitia, Nils Torvalds e Laszlo Tökés, inte cunvigne e à cjatât conferme la impuartance des lenghis, dai dirits linguistics e de radiofonie pe culture, pe citadinance e ancje pal disvilup socioeconomic des diversis comunitâts teritoriâls. Al è alc une vore atuâl: lu marcave za trê agns indaûr il Comitât dai podês locâi e regjonâi dal Consei de Europe e al torne a bati su chest ancje la gnove risoluzion su lis lenghis minorizadis dal Parlament European. Tan a dî: a coventin plui lenghis, plui media e plui Europe. E duncje a coventin plui Friûl e plui furlan. ❚
✒ Marco Stolfo
FRIÛL EUROPE. La cunvigne de radios comunitariis: lenghis, media e dirits a coventin pal disvilup............
La Europe e clame e il Friûl al rispuint: par furlan e cun chê che e je une des sôs vôs plui vivarosis e crodibilis, chê di Radio Onde Furlane. Al è sucedût in ocasion de cunvigne dal titul “Radio broadcasting in minority languages: where we are, where we should go”, che si à davuelte a Bruxelles ai 16 e ai 17 di Otubar. Juste tal inovâl de aprovazion de prime risoluzion Arfè su la tutele des minorancis, fate buine de bande da Parlament European tal 1981, a Bruxelles si à fevelât di lenghis e di dirits linguistics, di informazion, di promozion culturâl e di radiofonie. Al incuintri, inmaneât dai eurodeputâts dal grup dai Verts/Aliance Libare Europeane e de associazion internazionâl des radios comunitariis AMARC, a jerin diviers rapresentants des emitentis comunitariis che ator pe Europe, dal Paîs Basc ae Galizie, de Irlande dal Nord ai Paîs Catalans a fasin radio intune lenghe minorizade. Tra i partecipants al jere ancje il diretôr di Onde Furlane, Mauro Missana, che al comente: «E je stade une esperience interessante: di une bande parcè che o ai cjatade une gnove conferme dal grant valôr che al à il lavôr fat de nestre radio, tant che mieç di comunicazion indipendent, par furlan e plurilengâl, che al promôf culture e dirits; di chê altre par vie che o ài discuviert che magari cussì no ancje di altris bandis a an chei stes problemis nestris, des risorsis economichis ae garanzie di frecuencis specifichis par trasmet. Si scuen lavorâ in rêt par miorâ lis robis».


text:
dimecres, de novembre 14, 2007
Su e jù
Soi tornât sù par ben doi weekends di file, chel altri, di miercus fin a domenie, al jere puint, e tal me paîs e jere sagre... ae fin o soi lât a dâ une man, cui parchegjos e robis cussì, e ancje di tradutôr par un vecjo amì, che a jerin lì dôs amighis polachis, che fevelavin a vonde ben inglês (e une e jere ancje biele...) . No sai dulà che o ai let che tipo il 42% dai talian al sa fevelâ par inglês... boh, secont me a son di mancul. E ancje te universitât boh... sin metûts mâl, o ai di meti prime o dopo cualchi test di Fabri Fibra. Al fâs il coion, però al è l'unic che disedi lis robis cemût che son, parcè che son inte musiche taliane ti disin simpri chês cuatri cagadis, descrivint un mont ideâl... bon insome mi soi divertût, o ai bevût vin bon, e viodût int che no viodevi di timp. Al jere un pâr di agns che no gjoldevi cussì la sagre... o stoi invecjant. Biei timps cuant che si lave sui autoscontros... po la setemane passade soi tornât sù sabide di matine, parcè che o vevi di lâ a une fieste di lauree e tornâ a viodi chei de superiôrs... po la fieste e jere tacade di me, no che no mi ledi di vuidâ, ma se no magari a fasevin storiis pe machine, e vie indevant. Pal rest, tra un mesuts esams, o stoi lant a studiâ in biblioteche, se no no cumbini nuie, sperin ben, e stoi cirint di fâ ancje i doi progjets... îr al jere sul gjornâl, puest di call center a Dublin, 1600 euro lords (boh, no sai cemût che si dîs par furlan....), a son un grum di bêçs, in Italie za arivâ a 1000.... Ireland dreaming.... sperin prest.... par l'ultin dal an, se rivin a cumbinâ alc, a nin a Amsterdam, autobus, robis di mats, soi sigûr, ma ai dit, o fruts, o vin 20 agns, tu lu fasis cumò o mai plui. Viodarìn. Nuie di gnûf sul front sentimentâl.....
Subscriure's a: Missatges (Atom)


text:
Al è vignût fûr il gnûf bant de X edizion dal Concors par Tescj Cinematografics in Lenghe Furlane organizât dal CEC – Centro Espressioni Cinematografiche di Udin cul contribût de ARLeF, Provincie di Udin, Comun di Udin.
Il Concors al è dividût in cuatri sezions competitivis: une pes senegjaturis cuntun prin premi di 1.500 euros; une sezion pai articui di critiche dai films presentâts li de Mostre dal Cine 2013 (prin premi 400 euros); une sezion pai saçs di cine (prin premi 250 euros); une sezion dedicade a storiis par film (prin premi 250 euros). Par ogni sezion a son ancje previodudis segnalazions.
I lavôrs a àn di rivâ in forme anonime li de sede dal CEC in vie Villalta, 24 a Udin dentri dai 12 di Setembar dal 2014.
E sarà duncje metude adun une jurie, cun personalitâts dal mont de culture furlane, che e varà l’assum di assegnâ i premis. Dongje dai premis dal Concors, la jurie e varà ancje chê di assegnâ il premi “Mario Quargnolo” dât ogni doi agns a chei che a àn vût une part impuartante te metude adun, te difusion o te promozion dal cine in lenghe furlane.
Lis oparis premiadis e chês segnaladisa saran publicadis su la riviste di cine Segnâi di lûs.
La premiazion si fasarà li dal Visionario di Udin intune serade speciâl, cun entrade libare, intal mês di Dicembar dal 2014.
Il bant dal concors si pues cjatâ ancje in rêt intal sît www.mostredalcine.org
Par informazions: tel. 0432-299545 e mail: fabiano@cecudine.org ❚
✒ Centro Espressioni Cinematografiche
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Contrari di dutis lis previsions dai analiscj e dai sondaçs, lis elezions dai 7 di Mai intal Ream Unît di Grande Bretagne e Irlande dal Nord a àn dât ai Conservadôrs une maiorance assolude tal prossim Parlament britanic che i permet a David Cameron di vuidâ il so secont guvier e cence plui la dibisugne de poie dai Liberâi Democratics. In gracie dal sisteme eletorâl britanic, che si fonde sui risultâts secs di ogni circoscrizion e no su lis percentuâls di vôt complessivis, i Conservadôrs cul 36,9% des preferencis e un aument di vôts che nol rive nancje al 1% a àn rivât a otignî 331 elets, 24 di plui dal 2010 e avonde par vê la maiorance assolude. Invezit i Laburiscj, cuntun aument dai vôts dal 1,5% che ju à puartâts al 30,1% dai consens, si son ricjatâts cun 232 deputâts, 26 in mancul di chei de legjislature stade. Inmò plui penze la sconfite dai Liberâi Democratics che a àn paiade pardabon cjare la aleance di guvier cui Conservadôrs e che a àn pierdût il 15,2% dai vôts e 49 deputâts cjatantsi a mantignî a pene 8 rapresentants in Parlament. I populiscj dal UKIP a àn vût sì une fuarte incressite di consens, o sei il 9,5% in plui dal 2010, ma a àn otignût juste un elet. Tra i partîts a difusion statâl a cressi a son stâts ancje i Verts, cuntun 2,8% di vôts in plui e un deputât.
IL SUCÈS SCOZÊS_ Inmò plui impressionant de maiorance assolude dai Conservadôrs al è stât il sucès dal SNP che al à otignût la metât dai vôts scozês (il 30% in plui dal 2010) e concuistât 56 des 59 circoscrizions eletorâls de Scozie. Un risultât storic che, cemût che e à comentât la segretarie dal SNP Nicola Sturgeon, no varès crodût di otignî nancje intai siei siums plui grancj. Rispiet al 2010, i Laburiscj scozês a colin di 41 deputâts a 1, i Liberâi Democratics di 11 a 1 e i Conservadôrs a mantegnin chel unic parlamentâr che a vevin. I scozês a àn votât par che la lôr vôs si sinti biel a fuart a Westminster e par meti fin ae austeritât, e à declarât la Sturgeon invidant il gnûf esecutîf britanic a garantî ae Scozie une devoluzion di competencis e di risorsis inmò plui fuarte di chê prometude ae vilie dal referendum su la indipendence. Nol è un câs duncje che tra lis primis peraulis ditis di David Cameron dopo dal vôt o cjatìn la promesse di une devoluzion di podês ae Scozie, ma ancje al Gales e ae Irlande dal Nord.
CUSSÌ IN IRLANDE_ Par chel che al rivuarde lis sîs conteis nordirlandesis sot aministrazion britaniche, l’UUP al è l’unic a vê vuadagnât e al tornarà a vê doi rapresentants intal Parlament di Londre. Intal front unionist però la formazion politiche plui fuarte si conferme il DUP cul 25,7% di preferencis e 8 elets. Pôc daûr in tiermins di vôts, cul 24,5%, o cjatìn i republicans dal Sinn Féin che però al oten dome 4 deputâts, un in mancul dal 2010. Chel altri moviment de aree nazionaliste irlandese, il SDLP, cul 13,9% di preferencis al piert consens, ma al manten i siei 3 elets. Al contrari, il moderât Alliance Party al cres i siei vôts (8,6%) di plui dal 2% ma al piert l’unic parlamentâr che al veve.
IN GALES I NAZIONALITARIS IN PIÇULE INCRESSITE_ In Gales invezit i Laburiscj a restin il partît plui votât cul 36,9% des preferencis e 25 elets (un in mancul de volte prime), intant che i Conservadôrs a infuartissin la lôr posizion cul 27,2% dai vôts e 11 deputâts (trê in plui dal 2010). Tra i partîts britanics i Liberâi Democratics a pierdin il 13,6% dai consens e 2 dai 3 parlamentârs che a vevin, intant che il UKIP al cres fintremai dal 11,2% ma nol rive a cjapâ nancje un deputât. I nazionalitaris dal Plaid Cymru cul 12,1% di preferencis (o sei il 0,8% in plui de volte stade) a son il cuart partît plui votât dal Gales e a confermin i lôr 3 rapresentants intal Parlament di Londre.
CORNUALIE “CONSERVADORE”_ Sierìn cu la Cornualie che, cundut de sô specificitât linguistiche e nazionâl, no gjolt di une organizazion aministrative autonome. Achì i Conservadôrs a fasin capot e a cjapin dutis lis sîs circoscrizions eletorâls cornichis intant che i Liberâi Democratics, che intal 2010 a ‘ndi vevin vinçudis trê, a restin a bocje sute. ❚
✒ Internazionalitari
Ream Unît: dopo dai Conservadôrs di Cameron, la grande vitorie e je dal Scottish National Party............
Contrari di dutis lis previsions dai analiscj e dai sondaçs, lis elezions dai 7 di Mai intal Ream Unît di Grande Bretagne e Irlande dal Nord a àn dât ai Conservadôrs une maiorance assolude tal prossim Parlament britanic che i permet a David Cameron di vuidâ il so secont guvier e cence plui la dibisugne de poie dai Liberâi Democratics. In gracie dal sisteme eletorâl britanic, che si fonde sui risultâts secs di ogni circoscrizion e no su lis percentuâls di vôt complessivis, i Conservadôrs cul 36,9% des preferencis e un aument di vôts che nol rive nancje al 1% a àn rivât a otignî 331 elets, 24 di plui dal 2010 e avonde par vê la maiorance assolude. Invezit i Laburiscj, cuntun aument dai vôts dal 1,5% che ju à puartâts al 30,1% dai consens, si son ricjatâts cun 232 deputâts, 26 in mancul di chei de legjislature stade. Inmò plui penze la sconfite dai Liberâi Democratics che a àn paiade pardabon cjare la aleance di guvier cui Conservadôrs e che a àn pierdût il 15,2% dai vôts e 49 deputâts cjatantsi a mantignî a pene 8 rapresentants in Parlament. I populiscj dal UKIP a àn vût sì une fuarte incressite di consens, o sei il 9,5% in plui dal 2010, ma a àn otignût juste un elet. Tra i partîts a difusion statâl a cressi a son stâts ancje i Verts, cuntun 2,8% di vôts in plui e un deputât.


text:
SALMS E CJANÇONS PAR FURLAN25 di Novembar 2005
Articul publicât su “LA VITA CATTOLICA” di sabide ai 3 dicembar dal 2005
Il cjant dai salms responsoriâi e cjanzonutis in laude de madone, editâts di glesie furlane, presentâts a Udin
263 propuestis di salms e 26 cjants ae Madone di Jacum Tomadini, cun tescj in marilenghe, metûts in musiche di pre Cjargnel
e pre Michelotti. Un sussidi util pes celebrazions liturgjichis
Te foto, di çampe: prof. Franco Colussi de Universitât di Udin e dal Friûl, Zuan Pieri Biasatti dean di Glesie Furlane, bons. Igino Schiff Vicjari episcopâl pe Pastorâl de Diocesi di Udin e pre Sef Cjargnel Plevan di Rigulât
Jessint part integrant de liturgjie de peraule, il salm responsoriâl al à une grande impuartance pastorâl. Par chest al sarès ben «istruî cun cure i fedêi sul mût di vierzisi a la peraule che Diu ur dîs intai salms e di trasformâ i salms stes in preiere de Glesie», si lei te jentrade dal Cjant dai salms responsariâi (tirade jù di chê dal Lezionari pes domeniis e pes fiestis), la publicazion presentade vinars ai 25 di Novembar tal centri Paulin di Aquilee a Udin cu lis Cjanzonutis in laude de Madone di Jacum Tomadini.
A jerin presints bons. Igino Schiff, vicjari episcopâl pe pastorâl de Arcidiocesi di Udin, Franco Colussi, musicolic de universitât di Udin, pre Sef Cjargnel, musicolic e plevan di Rigulât, e Zuan Pieri Biasatti, dean di Glesie furlane, che e à editât lis dôs voris cun tescj in marilenghe, talmentri preseosis che no mertin di finî intun scansel, si ben di sei dopradis dai predis inte liturgjie par cjantâ cul popul e dai grops corâi.
Presentadis al vescul, bons. Pieri Brollo, che lis à ritignudis un sussidi util pes celebrazions liturgjichis, a son stadis metudis in musiche di pre Sef Cjargnel e pre Romano Michelotti. Pre Rinaldo Gerussi al à curât la digjitalizazion dai salms e Andrea Matiussi chê des cjançonutis.
La prime vore e je une vere miniere: si à un salm responsoriâl par ogni domenie dal an liturgjic, e a son trê i agns previodûts, par 263 propuestis. Cualchi salm, al à sclarît Colussi, al ven di fat ripetût su modui salmodics diviers. Lis melodiis a son dadis dongje a mût di centonizazion gregoriane, che «e vûl dî cjapâ cjants che a esistin za in gregorian par po viesti peraulis modernis cun chescj motîfs», al à pandût pre Cjargnel, fevelant po de «libertât ritmiche che al gjolt il gregorian», preseade dal public in sale. Diretementri des vôs di cuatri cjantôrs dal coro «Rosas di mont» de plêf di Guart, che a àn dât un saç de bielece di chescj cjants. E cun lôr po si è dât dongje ancje il public. Sì, parcè che il salm responsoriâl, clamât ancje graduâl, al va di regule cjantât. «A recitâlu lu si snature dal dut e guai se no lu si cjante in glesie a sclopecûr».
«I salms a son peraulis di Diu, sostentament de nestre fede, no sempliç colegament tra leturis. A vierzin a la sperance di un Diu, che al cjamine simpri cun te», al à pandût Schiff, laudant, a non de Glesie udinese, la iniziative, che e cjale ae liturgjie furlane dal avignî. «Al è biel vê la pussibilitât di cjapâ in man un libri di glesie scrit ancje te lenghe mari». In chest, no je «nissune braure, ni razisim, ni cjampanilisim – al à dit Biasatti -, dome dirit di nature».
Altri tesaur a son lis «Cjanzonutis in laude de Madone» di Jacum Tomadini (1820-1883). Il librut, che e mostre in cuviertine la biele Madone cul Frut e Sant Zuan di Francesc di Milan tal domo di Sant Denêl, al met adun 26 cjants a dôs, trê e cuatri vôs cun test par furlan. Motîfs facii, che a permetin di cognossi l’organist e compositôr furlan, mestri di capele dal Domo di Cividât, te sô muse plui intime, scuasit familiâr. La traduzion ritmiche dai tescj verbâi origjinâi (cjapâts di Tomadini ancje di Sant Alfonso Maria de’ Liguori) e je stade fate cirint di rispietâ rimis e consonancis e di no smamî la ispirazion devozionâl, la semplicitât e spontanitât che ju marche.
Lis dôs publicazions a son editadis di Glesie furlane, chel «grop, nassût sul sburt dal Concili Vatican II, di cristians e furlans che a cirin di lâ a font des lôr lidrîs culturâls e religjosis – al à sclarît Biasatti -, par conciliâ la proprie fede cu la identitât culturâl». Midiant de traduzion dai tescj biblics, de lenghe furlane inte liturgjie e de valorizazion dal patrimoni musicâl. Lis gnovis voris a rivin di fat daspò la traduzion de Bibie (1997), il Lezionari (2001), intant che si sta prontant il Messâl Roman.
Erika Adami


text:
La situazion dal furlan e je dificile: i bêçs a mancjin e lis robis no van indevant, ma la colpe din cui ise? Il Congrès numar 88 de Societât Filologjiche Furlane celebrât a Tresesin al à fat il pont su la situazion cuntune presince une vore fisse di protagoniscj de politiche nostrane: dal assessôr ae istruzion Roberto Molinaro al president dal consei regjonâl Maurizio Franz, dai presidents des Provincis di Udin e Gurize Pietro Fontanini e Enrico Gherghetta a plusôrs conseîrs regjonâi e provinciâi.
I INTERVENTS_ La conclusion di Molinaro, che par doi agns e mieç al à vude competence primarie sul furlan e al continue a vêle in materie di scuele, e je che «i ostacui a son tancj ma che i furlans no sburtin avonde par vê ce che al sarès un lôr dirit». Sotans, duncje: e contents di jessilu. Par chest no lìn in place e no batìn i pugns cuant che il regolament par insegnâ il furlan tes scuelis al reste fer ancjemò un an e cuant che la Rai no môf un claut par fâ trasmissions in marilenghe. Combatîf si è mostrât Fontanini, che al à scrit al sotsegretari ae presidence dal consei talian Paolo Bonaiuti par pandi dut il marum dai furlans pe disaplicazion dal contrat di servizi Rai, che al varès di tignî cont de minorance furlane ma no lu fâs par nuie.
Impuartant l’intervent di Gherghetta che al à peât il destin de lenghe furlane a chel de scuele di Migjee, dulà che par tignîle vierte al è stât propit doprât il fat che si trate di un istitût dulà che e je ancjemò fuarte la domande di insegnâ il furlan e par furlan. «Dal avignî che i tocjarà a chest plès scuelastic si capirà ce avignî che e varà ancje la marilenghe» al à dit, contant des resistencis dal aparât ministeriâl.
I OSPITS_ Il president de Filologjiche Lorenzo Pelizzo al à presentât adun cun Enos Costantini il numar unic dedicât a Tresesin in ocasion dal congrès che si è tignût culì par memoreâ lis figuris di Andreina e Luigi Ciceri, a trente agns de muart dal om. E par mostrâ ce oms di culture che Tresesin al pues regalâ ae culture furlane ancje in dì di vuê ur è tocjât ai scritôrs Alan Brusini e Pierluigi Cappello saludâ cun doi biei intervents i socis de Benemerite.
Walter Tomada
ATUALITÂT – A Tresesin pal Congrès anuâl de Societât Filologjiche Furlane............
La situazion dal furlan e je dificile: i bêçs a mancjin e lis robis no van indevant, ma la colpe din cui ise? Il Congrès numar 88 de Societât Filologjiche Furlane celebrât a Tresesin al à fat il pont su la situazion cuntune presince une vore fisse di protagoniscj de politiche nostrane: dal assessôr ae istruzion Roberto Molinaro al president dal consei regjonâl Maurizio Franz, dai presidents des Provincis di Udin e Gurize Pietro Fontanini e Enrico Gherghetta a plusôrs conseîrs regjonâi e provinciâi.


text:
8 di Avrîl
Il 8 di Avrîl e je la 98° zornade dal Calendari Gregorian, (la 99° se l'an al è bisest). A mancjin 267 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 217 - L'imperadôr roman Caracalla al ven copât dal prefet des Vuardis pretorianis, Marcus Opellius Macrinus, che al cjape il so puest
- 1513 - L'esploradôr Juan Ponce de León declare la Floride un teritori de Spagne.
- 1957 - Al ven tornât a vierzi il cjanâl di Suez.
- 2005 - Funerâi di pape Zuan Pauli II.
Nassûts vuê[cambie | modifiche il codiç]
- 1938 - Kofi Annan, secretari gjenerâl des Nazions Unidis.
Muarts vuê[cambie | modifiche il codiç]
- 1492 - Lorenzo de' Medici, siôr di Florence (n. 1449)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]


text:
I Heron Valley a son une band folk/tradizionâl di Argyll che a àn ’sunât un pôc dapardut in Scozie intai ultins cinc agns. A svantin une formazion a sîs, componude di violin, armoniche, baghe scozese, tin whistle, ghitare, piano, vôs, bas, banjo e batarie. I Heron Valley a àn vût un svelt e fuart impat ’su la sene musicâl tradizionâl dal paîs di origjin. Dopo di un tour in dut il Ream Unît, a rivin pe prime volte in Italie.
Formazion: Alex Mackechnie – fiddle, armoniche, ghitare; Nick Hamilton – batarie, banjo; Abigail Pryde – vôs e ghitare; Euan McNab – baghe, flauts, ghitare; Arlene Mackechnie – piano; Callum Cronin – bas eletric.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936